Fiaɖuƒe Si Aɖu Anyigba Blibo La Dzi | Fia Nu Viwòwo\nÈnya fiaɖuƒe si ŋu míele nu ƒom tsoea?— Nyateƒee, eyae nye Mawu ƒe Fiaɖuƒea. Enye Fiaɖuƒe si ana anyigba nazu paradiso. Àdi be yeanya nu geɖe tso Fiaɖuƒe sia ŋua?—\nFia nɔa Fiaɖuƒe ɖe sia ɖe nu. Eye fia la ɖua fia ɖe ame siwo le eƒe dukɔa me la dzi. Ènya ame si nye Mawu Fiaɖuƒea ƒe Fia?— Yesu Kristoe. Ele dziƒo. Eteƒe madidi o aɖu fia ɖe anyigbadzinɔlawo katã dzi! Èsusu be dzi adzɔ mí ne Yesu va le anyigba bliboa katã dzi ɖuma?—\nNu kawoe nàdi be yeakpɔ le Paradisoa me?\nDzi adzɔ mí ŋutɔ! Le paradisoa me la, amewo magada kɔ kple wo nɔewo o. Amewo magawɔ aʋa o. Ame sia ame alɔ̃ nɔvia. Ame aɖeke magadze dɔ alo aku o. Ame siwo ƒe ŋku gbã la akpɔ nu, ame siwo ƒe to ku la hã ase nu, eye ame siwo metea ŋu zɔna o la aƒu du ahati kpo. Nuɖuɖu asɔ gbɔ ɖe ame sia ame si. Eye lãwo afe kple wo nɔewo eye woanye mí amegbetɔwo ƒe xɔlɔ̃wo. Ame siwo ku la agbɔ agbe. Ŋutsu kple nyɔnu siwo ŋuti nèsrɔ̃ nu tsoe le agbalẽ gbadza sia me la hã agbɔ agbe! Ame siawo dometɔ aɖewoe nye Rebeka, Raxab, David kple Eliya. Ðe nèdi be yeakpɔ wo ne wogbɔ agbea?—\nYehowa lɔ̃ wò eye wòdi be dzi nadzɔ wò. Ne èyi edzi le nu srɔ̃m tso Yehowa ŋu eye nèɖoa toe la, àte ŋu anɔ paradiso si nya kpɔ ŋutɔ la me tegbee! Ðe esia medzro wò oa?—\nAme kae nye Mawu Fiaɖuƒe la ƒe Fia?\nAme kawo dzie Yesu aɖu fia ɖo?\nAleke agbea anɔ ne Yesu le fia ɖum ɖe anyigba dzi?\nNe èdi be yeanɔ agbe tegbee le Paradiso me la, nu kae wòle be nàwɔ?\nNye Agbalẽ si Nye Biblia Ŋutinyawo—Ŋgɔdonya\nNu siwo dzɔ ŋutɔŋutɔ ƒe ŋutinya siwo tso agbalẽ nyuitɔ kekeake, si nye Biblia, me la na míekpɔ nu siwo dzɔ tso xexemewɔwɔ dzi va de asi na fifia.\nÐe nènya be yeate ŋu ana Yehowa nakpɔ dzidzɔ alo ase vevea? Xlẽ nu tso ale si Adam kple Xawa ƒe nuwɔna na Yehowa se vevee ŋu.


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Kiluba Korean Latvian Lithuanian Luganda Malagasy Malayalam Marathi Mizo Moore Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tshiluba Tsonga Turkish Twi Ukrainian Urdu Vietnamese\nKristotɔwo ƒe Xɔseha Vavã Ðeka La—Eli Ŋutɔŋutɔ\nSUBƆSUBƆHA, alo hame ɖeka koe Yesu Kristo ɖo anyi. Hame ma nye gbɔgbɔmeha, si nye gbɔgbɔmeƒome aɖe. Nusi míedi be míagblɔ le afisiae nye be enye amesiwo Mawu ƒe gbɔgbɔ kɔkɔea tia ƒe ƒuƒoƒo—eye Mawu bua amesiwo katã le eme be wonye ye ‘viwo.’—Romatɔwo 8:16, 17; Galatiatɔwo 3:26.\nYesu fia nu be mɔ ɖeka koe Mawu zã tsɔ kplɔ amewo yi nyateƒea kple agbe mee. Yesu wɔ kpɔɖeŋu aɖe si me wòtsɔ agbe mavɔ mɔ la sɔ kple mɔ aɖe tsɔ fia nyateƒe vevi sia. Egblɔ be: “Miyi ɖe agbo bii la me; elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye amesiwo le edzi yina ɖe eme. Elabena agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwo nye amesiwo kpɔnɛ.”—Mateo 7:13, 14; Yohanes 14:6; Dɔwɔwɔwo 4:11, 12.\nHame Wɔɖeka Aɖe\nThe New Dictionary of Theology gblɔ be mele be míabu ƒe alafa gbãtɔ me hame ma abe “xexeame katã ƒe habɔbɔ si le afisiafi hele ɖoɖo nu abe katoliko-ha si ŋu míeƒoa nu tsoe le egbeŋkekeawo me” ene la o. Nukata? Egblɔ be: “Elabena xexeame katã ƒe habɔbɔ si ŋu wowɔ ɖoɖo ɖo nenema aɖeke menɔ anyi o.”\nAme aɖeke mate ŋu atsi tre ɖe nyateƒe si wònye be Kristotɔ gbãtɔwo ƒe hame la meɖi sɔlemeha si me nuɖoanyiwo le abe esiwo míekpɔna egbea ene ŋu wòasɔ o. Gake enɔ ɖoɖo nu. Hame vovovoawo mewɔ nu le wo ɖokui si bubuawo manɔmee o. Wo katã wokpɔa dziɖuha si le Yerusalem sinu. Ha ma—si me apostolowo kple ame tsitsi siwo le Yerusalem hamea me nɔ la—wɔa akpa vevi aɖe le hamea ƒe ɖekanɔnɔ abe Kristo ƒe “ŋutilã” ɖeka ene takpɔkpɔ me.—Efesotɔwo 4:4, 11-16; Dɔwɔwɔwo 15:22-31; 16:4, 5.\nNukae dzɔ ɖe hame vavã ɖeka ma dzi? Ðe wòva zu Katoliko-ha gã la? Ðe wòva trɔ zu Protestant-ha vovovo siwo ma kakɛkakɛ siwo míekpɔna egbea la? Alo ɖe nu bubu aɖe dzɔa?\n“Luwo” Kple “Gbe Wuwluiwo”\nBe míakpɔ ŋuɖoɖoawo la, mina míadzro nusi Yesu Kristo ŋutɔ gblɔ be ava dzɔ me nyuie. Awɔ nuku na wò be nàse be Yesu kpɔ mɔ be yeƒe hamea maganɔ dzedzem o eye be yeaɖe mɔ nɔnɔme sia anɔ anyi ƒe alafa geɖe.\nEtsɔ eƒe hamea sɔ kple “dziƒofiaɖuƒe la,” hegblɔ be: “Dziƒofiaɖuƒe la ɖi amesi le nuku nyui wum ɖe eƒe abɔ me; eye esi amewo dɔ alɔ̃ la, eƒe futɔ va wu gbe wuwlui ɖe luawo domee, eye wòdzo. Ke esi lu la tsi, eye wòtse ku la, gbe wuwluiawo ha do. Eye aƒeatɔ ƒe dɔlawo va egbɔ gblɔ nɛ bena: Aƒetɔ, alo ɖe menye nuku nyui nèwu ɖe wò abɔ me oa? Afika gbe wuwlui la tso? Eya gblɔ na wo bena: Futɔ lae wɔ esia. Dɔlawo gblɔ nɛ bena: Ekema èlɔ̃ be, míayi aɖagae mahã? Ke eya gblɔ bena: O, ne miele gbe wuwluiawo gam la, miava aho luawo hã akpe ɖe wo ŋuti mahĩ! Mina wo kpakple eve la katã natsi vaseɖe nuŋeɣi, eye ne nuŋeɣia ɖo la, magblɔ na nuŋelawo bena: Miƒo gbe wuwluiawo nu ƒu gbã, eye mibla wo tatata, bena woatɔ dzo wo; ke lu la miƒo eya nu ƒu ɖe nye ava la me.”—Mateo 13:24-30.\nYesu ɖe eme be yee nye ‘nukuwula la.’ “Nuku nyui la” nye kpɔɖeŋu na eƒe nusrɔ̃la vavãwo. Eƒe “futɔ” enye Satana Abosam. “Gbe wuwluiawo” nye aʋatso Kristotɔ siwo wɔ dzadzadza va ge ɖe Kristo-hame gbãtɔ me. Egblɔ be yeana “luawo” kple “gbe wuwluiawo” natsi vaseɖe “nuŋeɣi la” si ava eme le ‘nuɖoanyia ƒe nuwuwu.’ (Mateo 13:37-43) Nukae esiawo katã fia?\nWogblẽ Kristo Hamea\nLe apostoloawo ƒe ku megbe kpuie la, nufiala xɔsegbela siwo nɔ hamea me la te ŋusẽ kpɔkpɔ ɖe edzi. Wogblɔ ‘nya dadawo be woahe nusrɔ̃lawo ɖe wo ɖokui yome.’ (Dɔwɔwɔwo 20:29, 30) Esia wɔe be Kristotɔ geɖewo ‘de megbe tso xɔse la me.’ Wotrɔ ‘yi ɖe gliwo gbɔ.’—Timoteo I, 4:1-3; Timoteo II, 4:3, 4.\nThe New Dictionary of Theology gblɔ be kaka ƒe alafa enelia naɖo la, “Katoliko Kristotɔnyenye va zu . . . Roma Fiaɖuƒea ƒe subɔsubɔ le se nu.” ‘Wotsaka subɔsubɔnyawo kple dunyawo’—si nye Sɔlemeha la kple Dukɔ la wɔwɔ ɖekae si tsi tre ɖe Kristotɔ gbãtɔwo ƒe dzixɔsewo ŋu le goawo katã me. (Yohanes 17:16; Yakobo 4:4) Agbalẽ sia gagblɔ be le ɣeyiɣi aɖe megbe la, wotrɔ sɔlemeha bliboa kple eƒe nɔnɔme, kpakple eƒe dzixɔse vevi aɖewo kuraa “to Nubabla Xoxoa tsɔtsɔ tsaka kple Plato ƒe nufiafia la ƒe ŋusẽkpɔɖeamedzi si wɔ mo yaa kple esi me afɔku le me.” Abe alesi Yesu Kristo gblɔe ɖi ene la, eƒe nusrɔ̃la vavãwo megava nɔ dzedzem o esi aʋatso Kristotɔwo va dzi ɖe edzi.\nYesu ƒe nyaselawo nya alesi wònye nu sesẽe be woade vovototo lu kple gbe wuwluiwo, siwo nye gbe vɔ̃ɖi siwo ɖia lu pɛpɛpɛ ne wole tsitsim ene la dome. Eyata Yesu nɔ fiafiam be vaseɖe ɣeyiɣi aɖe la, asesẽ be woade vovototo Kristotɔ vavãwo kple aʋatsotɔwo dome. Esia mefia be Kristo-hamea meganɔ anyi o, elabena Yesu do ŋugbe be yeayi edzi akplɔ yeƒe gbɔgbɔmenɔviwo “ŋkekeawo katã vaseɖe xexeame ƒe nuwuwu.” (Mateo 28:20) Yesu gblɔe be luawo ayi edzi atsi. Togbɔ be ele alea hã la, eme kɔ ƒã be le ƒe gbogbo siwo va yi me la, Kristotɔ vavãwo—ame ɖekaɖekawo alo ƒuƒoƒowo—wɔ wo tɔ sinu nɔ agbe ɖe Kristo ƒe nufiafia nu. Gake womeganye ha alo habɔbɔ si wokpɔna dzea si nyuie o. Le nyateƒe me la, womele abe xɔsegbelawo ƒe subɔsubɔnuɖoanyi si wokpɔna, si he ŋukpe kple vlododo va Yesu Kristo ƒe ŋkɔ dzi le ŋutinyawo katã me la ene o.—Petro II, 2:1, 2.\n‘Woɖe Nuvɔ̃me la Ðe Go’\nApostolo Paulo gblɔ nya bubu ɖi si ade dzesi aʋatso subɔsubɔnuɖoanyi sia. Eŋlɔ bena: “Migana ame aɖeke nable mi le mɔ aɖeke dzi o; elabena [Yehowa ƒe ŋkeke] la mava o, negbe ɖeko megbedede tso Mawu gbɔ lava gbã, eye woaɖe nuvɔ̃me, . . . la, ɖe go.” (Tesalonikatɔwo II, 2:2-4) “Nuvɔ̃me” sia menye ame bubu aɖeke tsɔ wu nunɔlawo ƒe ha si do eɖokui ɖe dzi zu dziɖula ɖe “Kristo” hamea dzi o. *\nXɔsegbegbea dze egɔme tso apostolo Paulo ƒe ŋkekea me. Edzi ɖe edzi kabakaba esime apostoloawo ku eye woƒe ŋusẽkpɔɖeamedzia megava nɔ anyi o. Paulo gblɔ be nusi ade dzesii enye ‘Satana ƒe ŋusẽdɔwɔwɔ le aʋatsokaka ƒe ŋusẽ kple dzesiwo kple nukunuwo katã kple madzɔmadzɔnyenye ƒe amebeble katã me.’ (Tesalonikatɔwo II, 2:6-12) Aleke gbegbee nya siawo ɖɔ subɔsubɔhakplɔla geɖewo ƒe nuwɔna le ŋutinya katã me wòsɔ nyuie enye si!\nLe Katoliko hakplɔlawo ƒe agbagbadzedze be woaɖo kpe edzi be Roma Katolikotɔnyenyee nye sɔlemeha vavã la, wogblɔna be yewoƒe bisiɔpwo xɔ “woƒe apostolonyenyea tso apostolo gbãtɔwo gbɔ to ameɖoɖo si tso keke gɔmedzedzea me ke la dzi.” Le nyateƒe me la, ŋutinya me alo Ŋɔŋlɔawo me kpeɖodzi aɖeke mele xɔxɔ ɖe apostolo teƒe ƒe asiƒuakɔnya sia ŋu o. Ðaseɖiɖi vavã aɖeke meli si fia be Mawu ƒe gbɔgbɔ kɔkɔea fia mɔ sɔlemeha si do le Yesu Kristo ƒe apostolowo ƒe ku megbe la o.—Romatɔwo 8:9; Galatiatɔwo 5:19-21.\nKe sɔlemeha bubu siwo do bibibi kplɔ nusiwo woyɔna be subɔsubɔha ƒe Ðɔɖɔɖo ɖo ya ɖe? Ðe wotrɔ ɖe Kristo-hame gbãtɔwo ƒe kpɔɖeŋua ŋua? Ðe wogbugbɔ ɖo Kristo-hame gbãtɔ ƒe nɔnɔme dzadzɛ la anyia? Enye nyateƒe be le Ðɔɖɔɖoa megbe la, Biblia va su ame tsɛ geɖewo si le woa ŋutɔwo degbe me ya. Ke hã ŋutinya fia be sɔlemeha siawo yi dzi fia nu dadawo. *—Mateo 15:7-9.\nGake de dzesi nusia. Yesu Kristo gblɔe ɖi eme kɔ ƒã be woagbugbɔ yeƒe hame vavã ɖeka la aɖo anyi le ɣeyiɣi si wòyɔ be nuɖoanyiawo ƒe nuwuwu me. (Mateo 13:30, 39) Biblia ƒe nyagblɔɖiwo me vava ɖo kpe edzi be míele ɣeyiɣi ma me. (Mateo 24:3-35) Esi nyaa le alea la, ele be mía dometɔ ɖesiaɖe nabia be, ‘Afikae subɔsubɔha vavã ɖeka la le?’ Ele be wòanɔ dzedzem gaglã.\nÐewohĩ èse le ɖokuiwò me be yeke ɖe subɔsubɔha alo hame sia ŋu xoxo. Ele vevie be nàkpɔ kakaɖedzi. Nukata? Elabena abe alesi wònɔ le ƒe alafa gbãtɔ me ene la, subɔsubɔha vavã ɖeka koe ate ŋu anɔ anyi. Ðe nèdi ɣeyiɣi dzro eme be nàka ɖe dzi be wò sɔlemeha to ƒe alafa gbãtɔ Kristo-hamea ƒe afɔtoƒe hewɔa Yesu Kristo ƒe nufiafiawo dzi nuteƒewɔwɔtɔea? Manyo be nàku esia me fifia oa? Adzɔ dzi na Yehowa Ðasefowo be yewoakpe ɖe ŋuwò nàwɔ esia.—Dɔwɔwɔwo 17:11.\n^ mm. 17 Àte ŋu akpɔ “nuvɔ̃me” la ŋuti nyatakaka bubuwo le Gbetakpɔxɔ, February 1, 1990, axa 10-14 me.\n^ mm. 20 Kpɔ Alesi Ameƒomea Le Mawu Dimee ƒe ta si nye “Ðɔɖɔɖo la—Nudidi la Trɔ Bubui,” axa 306-28, Yehowa Ðasefowoe tae.\nNukae Yesu ƒe lu kple gbe wuwluiawo ƒe lododo fia mí ku ɖe hame vavã la ŋu?\nÐe wò sɔlemeha wɔna ɖe kpɔɖeŋu si ƒe alafa gbãtɔ me Kristotɔwo ɖo le gbeƒãɖeɖe kple nusɔsrɔ̃ me la dzia?\nƉoe Ɖe Amewo Ɖoe Ɖe Amewo Kristotɔwo ƒe Xɔseha Vavã Ðeka La—Eli Ŋutɔŋutɔ\nw03 9/1 axa 4-7


Galatiatɔwo 2 | Biblia Le Internet Dzi | Xexe Yeye Gɔmeɖeɖe (1984)\n2 Azɔ le ƒe wuiene megbe la, megayi Yerusalem, mía kple Barnaba, eye mekplɔ Tito hã ɖe asi. 2 Gake nyaɖeɖefia aɖe si mexɔ tae meyi ɖo. Eye metsɔ nya nyui si mele gbeƒã ɖem le dukɔwo dome la ɖo wo ŋkume, gake ame ŋkutawo ɖeɖee megblɔe na, elabena menɔ vɔvɔ̃m be ɖewohĩ menɔ du ƒum, alo meƒu du, dzodzro. 3 Ke hã, womeƒoe ɖe Tito, si nɔ ŋunye, kura gɔ̃ hã nu be wòatso aʋa o, togbɔ be Helatɔe wònye hã. 4 Gake le aʋatsonɔvi siwo wokplɔ va eme dzaa, siwo va tra ɖe eme henɔ ŋku tsam le ablɔɖe si le mía si le Kristo Yesu me la ŋu, bene woawɔ mí kluviwoe keŋkeŋ . . . 5 míena mɔ ame siawo to mía ɖokui bɔbɔ ɖe wo te me o, ao, míena mɔ wo gaƒoƒo ɖeka gɔ̃ hã o, bene nya nyui la ƒe nyateƒe la nayi edzi anɔ kpli mi. 6 Gake le ame siwo dzena be wonye nane gome la—ame ka ƒomeviwoe woɖanye tsã o, ema mele vevie nam o—Mawu mewɔa nu ɖe ame ŋu le eƒe gotagome dzedzeme nu o—le nyateƒe me la, na nye ya la, ame ŋkuta mawo megblɔ nya yeye aɖeke o. 7 Gake esi wokpɔ be wotsɔ nya nyui la de asi nam na ame siwo nye aʋamatsomatsotɔwo, abe ale si ko Petro hã xɔe na ame siwo tso aʋa ene la— 8 elabena Ame si na ŋusẽ siwo hiã la Petro na apostolonyenye, hena ame siwo tso aʋa la, kee na ŋusẽwo nye hã, hena ame siwo le dukɔwo me; 9 ɛ̃, esi wova kpɔ amenuveve si wonam la dze sii la, Yakobo kple Kefas kpakple Yohanes, ame siwo dze abe sɔtiwo ene la, na asi mía kple Barnaba tsɔ ɖee fia be yewolɔ̃ ɖe ɖoɖoa dzi, be míayi dukɔwo gbɔ, ke yewo ya yewoayi ame siwo tso aʋa la gbɔ. 10 Ðeko míagaŋlɔ ame dahewo be o. Nu sia tututu wɔwɔ hã ŋue medzea agbagba le vevie. 11 Ke hã, esi Kefas va Antioxia la, metsi tsitre ɖe eŋu ŋkume kple ŋkume, elabena ewɔ nu si dze fɔbubu. 12 Elabena hafi ame aɖewo natso Yakobo gbɔ ava la, eɖua nu kple dukɔwo me tɔwo; gake esi wova ɖo ko la, eɖe eɖokui ɖa le wo ŋu, eye megadea ha kpli wo o, le vɔvɔ̃ na ame siwo tso aʋatsotsotɔwo dome la ta. 13 Yudatɔ susɔeawo hã wɔ ɖeka kplii le alakpanuwɔwɔ sia me, ale gbegbe be wohe Barnaba gɔ̃ hã kpe ɖe wo ɖokui ŋu le woƒe alakpanuwɔwɔ la me. 14 Gake esi mekpɔ be womenɔ zɔzɔm pɛpɛpɛ le nya nyui la ƒe nyateƒe la nu o la, megblɔ na Kefas le wo katã ŋkume be: “Ne wò, ame si nye Yudatɔ, ènɔa agbe abe ale si dukɔwo nɔa agbe ene, eye menye abe ale si Yudatɔwo nɔnɛ ene o la, aleke wɔ nèle eƒom ɖe dukɔwo me tɔwo nu be woanɔ agbe ɖe Yudatɔwo ƒe kɔnuwo nu?” 15 Mí ame siwo nye Yudatɔwo tso dzɔdzɔme, eye míenye nu vɔ̃ wɔlawo tso dukɔwo dome o la, 16 esi míenyae be womebua ame ame dzɔdzɔe to se la ƒe dɔwɔwɔwo dzi o, ke boŋ to Kristo Yesu dzi xɔxɔse me ko ta la, míawo gɔ̃ hã míexɔ Kristo Yesu dzi se, bene woabu mí ame dzɔdzɔewoe le Kristo dzi xɔxɔse ta, ke menye le se la ƒe dɔwɔwɔwo ta o, elabena ne se la ƒe dɔwɔwɔwoe la, ekema womabu ŋutilã aɖeke be ele dzɔdzɔe o. 17 Ke ne mí ame siwo le didim be woabu mí ame dzɔdzɔewoe to Kristo dzi la, wokpɔ mía ŋutɔwo hã be míenye nu vɔ̃ wɔlawo ɖe, ekema nu vɔ̃ ƒe subɔlae Kristo nyea? Gbeɖe! 18 Elabena ne nu siwo tututu memu ƒu anyi tsã la tumee megale la, ekema meɖe ɖokuinye fia be menye vodala. 19 Nye la, meto se me ku na se, bene magbɔ agbe na Mawu. 20 Wohem ɖe ati ŋu kpe ɖe Kristo ŋu. Meganye nyee le agbe o, ke boŋ Kristo si le ƒomedodo me kplim lae. Le nyateƒe me la, agbe si mele fifia le ŋutilã me la, mele enɔm to Mawu ƒe Vi si lɔ̃m, eye wòtsɔ eɖokui na ɖe tanye la, dzi xɔxɔse me. 21 Nyemetutu Mawu ƒe amenuveve la ɖe aga o; elabena ne se dzie dzɔdzɔenyenye to va la, ekema Kristo ku dzodzro.


Yeremia 21 - Holy Bible [Ewe Bible 1913] - (Yer 21)\nYehowa ƒe gbe, si va na Yeremya, enye si, esime fia Zedekiya dɔ Pasxur, Malxiya vi, kple nunɔla Zefanya, Maaseya vi, ɖo ɖe egbɔ, ne woagblɔ bena:\nBia gbe Yehowa na mi, elabena Babel-fia Nebukaɖnezar le aʋa wɔm kpli mí; ɖewohĩ Yehowa awɔ na mí ɖe eƒe nukunuwo katã nu, eye wòaho adzo tso mia ŋu.\nTete Yeremya gblɔ na wo bena: Míɖagblɔ na Zedekiya be:\nAle Yehowa, Israel ƒe Mawu la, gblɔ esi: Kpɔ ɖa, mana miaƒe aʋawɔnu, siwo le mia si mietsɔ le aʋa wɔm le glia godo kple Babel-fia kpakple Kaldeatɔwo, amesiwo xaxa mi ɖo la, natrɔ agbo, eye maƒo wo nu ƒu ɖe du sia titina;\nmatso alɔ, si le dzi, kple abɔ sesẽ awɔ aʋa kpli mi le dɔmedzoe, dziku kple nyanyrã gã me;\neye mawu du sia me nɔlawo amegbetɔwo kple lãwo siaa, dɔvɔ̃ gãe awu wo.\nYehowa be: Emegbe la matso Yuda-fia Zedekiya, eƒe dɔlawo kple dukɔ la kpakple amesiwo susɔ ɖe du sia me tso dɔvɔ̃, yi kple dɔwuame nu la, ade asi na Babel-fia Nebukadnezar kple woƒe futɔwo kpakple amesiwo le woƒe ku dim, eye wòatsɔ yi ɖaɖɛ awu wo, mave wo nu o, makpɔ wo ta o, eye makpɔ nublanui na wo o.\nEye gblɔ na dukɔ sia be: Ale Yehowa gblɔ esi: Kpɔ da, metsɔ agbemɔ kple kumɔ le mia ŋku me ɖom:\nAmesi tsi du sia me la, aku de yi, dɔwuame kple dɔvɔ̃ si me; ke amesi do yi Kaldeatɔ, siwo de to ɖe mi gbã la, atsi agbe, eye eƒe agbe anye aboyonu nɛ.\nYehowa be; Metrɔ nye ŋku me ɖe du sia ŋu ɖe vɔ̃wɔwɔ ŋu, menye ɖe nyuiwɔwɔ ŋu o; woatsɔe ade asi na Babel-fia, ne woatɔ dzoe.\nEye gblɔ na Yuda-fia, Dawid ƒe aƒe la bena: Mise Yehowa ƒe nya:\nDawid ƒe aƒe, ale Yehowa gblɔ esi: Midrɔ̃ ʋɔnu ɖe eteƒe ŋdi sia ŋdi, eye mixɔ amesiwo woda adzoe la, tso ŋutasẽla si me, ne nye dziku magalé abe dzo ene, eye wòabi woade tsitsi ge ado kpoe le miaƒe nuwɔwɔ vɔ̃ɖiwo ta o!\nYehowa be: Kpɔ ɖa, maƒo ɖe dziwò, wò balime nɔla, wò gbadzaƒe ƒe agakpe, mi amesiwo le gbɔgblɔm be: Ameka aɖi abu ɖe mía dzi, eye ameka ava mia nɔƒe?\nYehowa be: Mahe to na mi ɖe miaƒe nuwɔwɔwo ƒe kutsetse nu, eye mado dzo ɖe woƒe ave me, ne wòabi woƒe nutowo katã me.


Mawu Si ‘Lɔ̃na’ Faa Be Yeatsɔ Míaƒe Nu Vɔ̃wo Ake Mí | Te Ðe Yehowa Ŋu\n1-3. (a) Agba kpekpe kae nɔ hakpala Dawid dzi, eye aleke wòkpɔ akɔfafa na eƒe dzi si nɔ nu xam lae? (b) Ne míewɔ nuvɔ̃ la, agba kae ate ŋu ava nɔ mía dzi, gake kakaɖedzi kae Yehowa na mí?\nHAKPALA Dawid ŋlɔ bena: “Nye vodadawo gbɔ tanye, eye wole kpeyem ŋutɔ abe agba kpekpe ene. Megbɔdzɔ, eye nye lãme gbã gudugudu.” (Psalmo 38:5, 9) Dawid nya alesi gbegbe dzitsinya ƒe fɔbuame te ŋu doa agba kpekpe na amee. Gake ekpɔ akɔfafa na eƒe dzi si nɔ nu xam la. Enya be togbɔ be Yehowa tsri nuvɔ̃ hã, Meléa fu amesi wɔ nuvɔ̃ o nenye be amea trɔ dzime nyateƒe eye wòtrɔ le eƒe mɔ vɔ̃wo dzi ko. Esi Dawid xɔe se bliboe be Yehowa lɔ̃na faa kpɔa nublanui na dzimetrɔlawo ta la, egblɔ be: ‘Oo Yehowa, nèlɔ̃a tsɔtsɔke.’—Psalmo 86:5.\n2 Ne míawo hã míewɔ nuvɔ̃ la, dzitsinya ƒe fɔbuame si nyea agba kpekpe la ate ŋu anɔ míawo hã dzi. Vevesese ɖe nuvɔ̃ ta alea nyo. Ate ŋu aʋã mí míawɔ afɔɖeɖe siwo hiã atsɔ aɖɔ vodadaa ɖo. Gake afɔku li be fɔbubu ame ɖokui ate ŋu agbɔ eme ava wu tsɔtsɔ na mí. Ðewohĩ míaƒe dzi si bua fɔ mí la ana míabui ɣesiaɣi be Yehowa matsɔ ake mí keŋkeŋ akpɔ gbeɖe o, eɖanye aleke ke míetrɔ dzimee o. Ne fɔbuame ‘mi’ mí alea la, Satana ate ŋu ate kpɔ be yeana míana ta, ahabui be viɖe aɖeke mele mía ŋu le Yehowa ŋkume o, eye be míedze asubɔe o.—Korintotɔwo II, 2:5-11.\n3 Aleae Yehowa bua míi nyateƒea? Kura o! Tsɔtsɔke nye Yehowa ƒe lɔlɔ̃ gã ɖeɖe fia la ƒe akpa aɖe. Eka ɖe edzi na mí le eƒe Nya la me be ne míetrɔ dzime vavã la, yelɔ̃ faa be yeatsɔ ake mí. (Lododowo 28:13) Be magawɔ na mí be Yehowa matsɔ ake mí akpɔ gbeɖe o la, mina míadzro nusitae wòtsɔ kena kple alesi wòtsɔ kenae me.\nNusita Yehowa ‘Lɔ̃a Tsɔtsɔke’\n4. Nuka dzie Yehowa ɖoa ŋkui le míaƒe wɔwɔme ŋu, eye aleke esia kpɔa ŋusẽ ɖe alesi wòwɔa nu ɖe mía ŋui dzi?\n4 Yehowa nya míaƒe gbɔdzɔgbɔdzɔwo. Psalmo 103:14 gblɔ be: “Enya míaƒe wɔwɔme, eɖoa ŋui be, kewɔ míenye.” Meŋlɔnɛ be be kewɔe wòtsɔ wɔ míi, eye vodada, alo gbɔdzɔgbɔdzɔ, siwo tso blibomademade gbɔ la le mía ŋu o. Nyagbɔgblɔ si nye “enya míaƒe wɔwɔme” ɖoa ŋku edzi na mí be Biblia tsɔ Yehowa sɔ kple zemela eye wòtsɔ míawo sɔ kple ze siwo wòmena. * (Yeremya 18:2-6) Zemela Gã la wɔa nu ɖe mía ŋu ŋuɖɔɖɔɖotɔe ɖe míaƒe nuvɔ̃menyenye ƒe gbɔdzɔgbɔdzɔwo nu kpakple ɖe alesi míexɔa eƒe mɔfiame alo gbea wo xɔxɔe la nu.\n5. Aleke Romatɔwo ƒe agbalẽa ƒo nu tso ŋusẽ si gbegbe nuvɔ̃ kpɔ ɖe mía dzi ŋui?\n5 Yehowa se alesi gbegbe nuvɔ̃ ƒe ŋusẽkpɔɖeamedzi sẽ ŋui la gɔme. Eƒe Nya la ƒo nu tso nuvɔ̃ ŋu be ekpɔ ŋusẽ gã wuame ɖe amegbetɔwo dzi. Aleke gbegbe nuvɔ̃ kpɔ ŋusẽ ɖe amegbetɔwo dzii? Apostolo Paulo ɖe eme le Romatɔwo ƒe agbalẽa me be: Míele ‘nuvɔ̃ te,’ abe alesi asrafowo nɔa woƒe gbeɖela te ene (Romatɔwo 3:9); nuvɔ̃ “ɖu” ameƒomea dzi abe fia ene (Romatɔwo 5:21); ‘exɔ aƒe’ alo ‘xɔ anyinɔ’ ɖe mía me (Romatɔwo 7:17, 20); eƒe “se” nɔa dɔ dzi le mía me, si fia be edzea agbagba be yeakpɔ ŋusẽ ɖe míaƒe nuwɔna dzi. (Romatɔwo 7:23, 25) Aleke gbegbe nuvɔ̃ kpɔ ŋusẽ ɖe míaƒe ŋutilã madebliboa dzi sesĩe enye si!—Romatɔwo 7:21, 24.\n6, 7. (a) Aleke Yehowa bua amesiwo dia eƒe nublanuikpɔkpɔ tso dzi si le nu xam mee? (b) Nukata mele be míabu Mawu ƒe nublanuikpɔkpɔ nu tsɛe o?\n6 Eyata Yehowa nya be manya wɔ be míaɖo to yeƒe gbe bliboe o, eɖanye aleke ke míaƒe dzi adi be yeaɖo to yee hafi o. Eka ɖe edzi na mí lɔlɔ̃tɔe be ne míebia yeƒe nublanuikpɔkpɔ tso dzi si le nu xam me la, yeatsɔ ake mí. Psalmo 51:19 gblɔ be: “Vɔsawo na Mawu wonye gbɔgbɔ, si wote ɖe anyi; Mawu, màdo vlo dzi gbagbã, si tugu la o.” Yehowa magbe dzi si fɔbuame te ɖe anyi ‘hegbãe gudugudu’ la, alo atrɔ megbe adee akpɔ gbeɖe o.\n7 Gake ɖe esia fia be míabu Mawu ƒe nublanuikpɔkpɔ nu tsɛe, ahatsɔ míaƒe nuvɔ̃menyenye ado taflatse ɖe míaƒe nuvɔ̃wo taa? Kura o! Yehowa menɔa te ɖe seselelãme dzro ko dzi wɔa nu o. Seɖoƒe le eƒe nublanuikpɔkpɔ ŋu. Matsɔ ake amesiwo sẽa dzime ɖonɛ koŋ wɔa nuvɔ̃ eye wogbea dzimetɔtrɔ la gbeɖe o. (Hebritɔwo 10:26) Gake ne ekpɔ dzi si le nu xam ɖe nuvɔ̃ ta la, elɔ̃na faa be yeatsɔ ake. Mina míadzro nya ɖedzesi siwo tsia susu me na ame, siwo wozã le Biblia me tsɔ ƒo nu tso Yehowa ƒe lɔlɔ̃ ƒe akpa lédziname sia dometɔ aɖewo ŋu me akpɔ.\nAleke Yehowa Tsɔ Kena Keŋkeŋui?\n8. Nukae Yehowa wɔna, le kpɔɖeŋumɔ nu, ne etsɔ míaƒe nuvɔ̃wo ke mí, eye kakaɖedzi kae esia naa mí?\n8 Fia Dawid si trɔ dzime la gblɔ be: ‘Meɖe nye nuvɔ̃wo fia wò, eye nyemetsɔ nu tsyɔ nye vodadawo dzi o; tete nètsɔ nye nuvɔ̃ ƒe vodadawo kem.’ (Psalmo 32:5) Nya si gɔme woɖe be ‘tsɔ ke’ la nye Hebrigbe me nya si gɔme koŋue nye “kɔ nu ɖe dzi,” alo “kɔ agba.” Alesi wozãe le afisia la fia be woaɖe “fɔɖiɖi, nuvɔ̃, kple vodada” ɖa. Eyata ɖeko wòsɔ kple alesi Yehowa nakɔ Dawid ƒe nuvɔ̃wo eye wòaɖe wo ɖa. Ðikeke mele eme o be esia ɖe fɔɖiɖi ƒe seselelãme si nɔ Dawid me la dzi kpɔtɔ. (Psalmo 32:3) Míawo hã míate ŋu aka ɖe Mawu, amesi tsɔa amesiwo biaa woƒe nuvɔ̃wo ƒe tsɔtsɔke to Yesu ƒe tafevɔsa dzixɔxɔse dzi kea wo la, dzi bliboe.—Mateo 20:28.\n9. Vaseɖe afika kee Yehowa tea míaƒe nuvɔ̃wo ɖa tso mía gbɔ senae?\n9 Dawid zã nya bubu si míate ŋu akpɔ le susu me tsɔ ƒo nu tso Yehowa ƒe tsɔtsɔke ŋui, be: ‘Alesi ɣedzeƒe didi tso ɣetoɖoƒe gbɔe la, nenema Wòte mía dzidadawo ɖa boo tso mía gbɔe.’ (Psalmo 103:12) Aleke gbegbe ɣedzeƒe didi tso ɣetoɖoƒe gbɔe? Le gɔmesese aɖe nu la, ɣedzeƒe nyea teƒe diditɔ kekeake ɣesiaɣi tsoa ɣetoɖoƒe gbɔ; akpa eveawo mate ŋu ado go gbeɖe o. Agbalẽnyala aɖe gblɔ be nyagbɔgblɔ sia fia “vaseɖe adzɔge ʋĩ ke; vaseɖe didiƒe ʋĩtɔ kekeake si ate ŋu ava susu me na ame.” Dawid ƒe nya siawo siwo tso gbɔgbɔ me le eɖem fia be ne Yehowa tsɔ ke la, etea míaƒe nuvɔ̃wo ɖa tso mía gbɔ vaseɖe didiƒe ʋĩtɔ kekeake si ate ŋu ava susu me na mí.\n‘Miaƒe nu vɔ̃wo afu abe sno ene’\n10. Ne Yehowa tsɔ míaƒe nuvɔ̃wo ke mí la, nukata mele be míabui be nuvɔ̃ mawo gakpɔtɔ ɖe ɖe mía ŋu le míaƒe agbemeŋkeke mamlɛawo me o?\n10 Ète kpɔ be yeaɖe ɖi aɖe si ɖe ɖe awu ɣi me kpɔa? Ðewohĩ togbɔ be nèwɔ ɖesiaɖe si nàte ŋui hã, nusi ɖe ɖe eme la gbe ɖeɖe. De dzesi nya si Yehowa gblɔ le ŋutete si le esi be wòatsɔ ake ŋu le afisia: ‘Ne miaƒe nuvɔ̃wo biã abe nyagadzĩ ene la, woafu abe sno ene, eye ne wobiã abe aɖabɛ ene la, woazu abe alẽfu ene.’ (Yesaya 1:18) Nya si gɔme woɖe le afisia be “nyagadzĩ” la fia nusi ƒe amadede biã hẽ. * Eye nya si gɔme woɖe be “aɖabɛ” hã fia amadede si biã dzĩe ale gbegbe si wotsɔ dea ama awuwoe. (Naxum 2:4) Míate ŋu ato mía ŋutɔwo míaƒe agbagbadzedzewo me aɖe nuvɔ̃ si ɖe ɖe mía ŋu la ɖa akpɔ gbeɖe o. Gake Yehowa ate ŋu ana nuvɔ̃ siwo biã hẽ abe nyagadzĩ kple aɖabɛ ene la nafu tititi abe sno alo ɖetifu si womede amae o ene. Ne Yehowa tsɔ míaƒe nuvɔ̃wo ke mí la, mele be míabui be nuvɔ̃ mawo gakpɔtɔ ɖe ɖe mía ŋu le míaƒe agbemeŋkeke mamlɛawo me o.\n11. Gɔmesese ka nue Yehowa tsɔa míaƒe nuvɔ̃wo ƒua gbe ɖe emegbe le?\n11 Le akpedaha wɔdɔɖeamedzi aɖe si Xizkiya kpa esi wove enu wòhaya tso kuba dzi vɔ megbe me la, egblɔ na Yehowa be: ‘Ètsɔ nye nuvɔ̃wo katã ƒu gbe ɖe megbewò.’ (Yesaya 38:17) Wogblɔ le Yehowa ŋu le afisia be etsɔ nuvɔ̃wɔla si trɔ dzime ƒe nuvɔ̃ ƒu gbe ɖe Emegbe eye Megakpɔa wo loo alo naa eƒe ŋku ganɔa wo ŋu o. Numeɖegbalẽ aɖe gblɔ be woate ŋu agblɔ nukpɔsusu si dze le afisia ale: “Nèwɔ [nye nuvɔ̃wo] abe ɖe womedzɔ kura o ene.” Ðe esia mede dzi ƒo ŋutɔ oa?\n12. Aleke nyagblɔɖila Mixa ɖee fiae be ne Yehowa tsɔ míaƒe nuvɔ̃wo ke la, Eɖea wo ɖa tegbee?\n12 Nyagblɔɖila Mixa ɖe alesi wòka ɖe edzi be Yehowa atsɔ eƒe ame siwo trɔ dzime ƒe nuvɔ̃wo ake woe la gblɔ esi wònɔ nu ƒom tso gbugbɔgaɖɔɖo ŋuti ŋugbedodo aɖe ŋu, be: ‘Mawu kae de nuwò? Wò amesi tsɔa vodada kena. Eye àtsɔ míaƒe nuvɔ̃wo katã aƒu gbe ɖe atsiaƒu ƒe gogloƒe.’ (Mixa 7:18, 19) Bu nusi nya mawo fia na amesiwo nɔ anyi le Biblia ƒe ɣeyiɣiwo me ŋu kpɔ. Ðe mɔ aɖe li si dzi woato agaɖe nane si ‘wotsɔ ƒu gbe ɖe atsiaƒu ƒe gogloƒe’ akea? Kura o; eyata Mixa ƒe nyawo le fiafiam be ne Yehowa tsɔ míaƒe nuvɔ̃wo ke la, eɖea wo ɖa tegbee.\n13. Nukae Yesu ƒe nya siwo nye “Tsɔ míaƒe fewo ke mí” la fia?\n13 Yesu zã alesi fetɔwo kple fenyilawo dome nɔna tsɔ wɔ alesi Yehowa tsɔ kenae ƒe kpɔɖeŋui. Yesu de dzi ƒo na mí be míado gbe ɖa be: “Tsɔ míaƒe fewo ke mí.” (Mateo 6:12, NW) Eyata Yesu tsɔ nuvɔ̃wo sɔ kple fenyinyi. (Luka 11:4) Ne míewɔ nuvɔ̃ la, míeva zua “fenyilawo” le Yehowa ŋu. Numekugbalẽ aɖe gblɔ be Helagbe me dɔwɔnya si gɔme woɖe be ‘tsɔ ke’ ate ŋu afia be: “Woadzudzɔ felilĩ, woaɖe asi le eŋu, eye womagabiae ake o.” Le gɔmesese aɖe nu la, ne Yehowa tsɔ nuvɔ̃ ke la, etea fli ɖe fe si wòate ŋu abu na mí míaxe hafi la me. Esia ate ŋu afa akɔ na nuvɔ̃wɔla siwo trɔ dzime ŋutɔ. Yehowa mabia be woaxe fe si me wòte fli ɖo gbeɖe o!—Psalmo 32:1, 2.\n14. Nukae vaa susu me na mí le nyagbɔgblɔ “woatutu miaƒe nuvɔ̃wo” ɖa ŋu?\n14 Wogaƒo nu le Yehowa ƒe tsɔtsɔke ŋu yi ŋgɔe le Dɔwɔwɔwo 3:19 be: ‘Eyata mitrɔ le miaƒe dzi me, eye migbugbɔ, be woatutu miaƒe nuvɔ̃wo.’ Nyagbɔgblɔ woatutu nye alesi woɖe Helagbe me dɔwɔnya aɖe si ate ŋu afia be “woatutu nu ɖa, . . . woate fli ɖe nu me alo woagblẽ nu dome” la gɔmee. Agbalẽnyala aɖewo gblɔ be susu si dze le emee nye be woatutu asinuŋɔŋlɔ ɖa. Aleke esia anya wɔe? Nuŋlɔtsi si wolɔ̃a zazã wu le blemaɣeyiɣiwo mee nye dzɔble alo aka, aŋe si woɖe tso atimitsi me, si wotsaka kple tsi. Ne ame aɖe tsɔ nuŋlɔtsi sia ŋlɔ nu vɔ teti la, ate ŋu atsɔ akutsa si wode tsi me atutu nuŋɔŋlɔa ɖa. Esia ɖe alesi Yehowa ƒe nublanuikpɔkpɔ le la fia nyuie wònya se. Ne etsɔ míaƒe nuvɔ̃wo ke mí la, ɖeko wònɔna abe ɖe wòtsɔ akutsa tutu wo ɖae ene.\nYehowa di be míanya be ‘yelɔ̃a tsɔtsɔke’\n15. Nukae Yehowa di be míanya tso ye ŋu?\n15 Ne míede ŋugble le nya vovovo siawo siwo tsia susu me na ame ŋu la, ɖe eme mekɔ ƒã be Yehowa di be míanya be yelɔ̃ faa be yeatsɔ míaƒe nuvɔ̃wo ake mí zi alesi yekpɔ be míetrɔ dzime vavã ko oa? Mele be míavɔ̃ be abu fɔ mí ɖe nuvɔ̃ mawo ta emegbe o. Esia dze le nu bubu aɖe si Biblia ɖe fia ku ɖe Yehowa ƒe nublanuikpɔkpɔ gã la ŋu me: Ne etsɔ ke la, eŋlɔnɛ be.\n“Nyemagaɖo Ŋu Woƒe Nuvɔ̃wo Azɔ O”\n16, 17. Esi Biblia gblɔ be Yehowa ŋlɔa míaƒe nuvɔ̃wo be la, nuka fiamee wòle, eye nukata nèɖo eŋu nenema?\n16 Yehowa do ŋugbe le amesiwo le nubabla yeyea me ŋu be: “Matsɔ woƒe vodadawo ake wo, eye nyemagaɖo ŋu woƒe nuvɔ̃wo azɔ o.” (Yeremya 31:34) Ðe wòfia be ne Yehowa tsɔ nuvɔ̃ ke la, megate ŋu ɖoa ŋku edzi oa? Menye nenemae kura o. Biblia ƒo nu tso ame geɖe siwo ƒe nuvɔ̃wo Yehowa tsɔ ke wo ŋu, eye Dawid hã le eme. (Samuel II, 11:1-17; 12:13) Edze ƒã be vodada siwo wowɔ la gale nyanya na Yehowa. Wodzra nuŋlɔɖi si ku ɖe woƒe nuvɔ̃wo, kple woƒe dzimetɔtrɔ kpakple Mawu ƒe tsɔtsɔke ŋu ɖo ɖi ɖe mía ta. (Romatɔwo 15:4) Ekema nukae Biblia wɔnɛ esi wògblɔ be Yehowa ‘megaɖoa ŋu’ amesiwo wòtsɔ kena ƒe nuvɔ̃wo o?\n17 Hebrigbe me dɔwɔnya si gɔme woɖe be ‘maɖo ŋui’ la fia nusi yi ŋgɔ wu ŋkuɖoɖo nusi dzɔ va yi dzi ko. Theological Wordbook of the Old Testament gblɔ be “egafia afɔɖeɖe si sɔ wɔwɔ.” Eyata le gɔmesese sia nu la, be ‘woaɖo ŋku’ nuvɔ̃ ‘dzi’ fia be woaɖe afɔ ɖe nuvɔ̃wɔla ŋu. (Hosea 9:9) Gake esi Mawu gblɔ be “nyemagaɖo ŋu woƒe nuvɔ̃wo azɔ o” la, ele kakaɖedzi nam mí be ne yenya tsɔ ke nuvɔ̃wɔla si trɔ dzime ko la, yemawɔ nu ɖe eŋu ɖe nuvɔ̃ mawo ta le etsɔme o. (Xezekiel 18:21, 22) Eyata Yehowa ŋlɔna be le gɔmesese sia nu be megahea míaƒe nuvɔ̃wo ɖe go enuenu be yeatsɔ atso mía nu alo ahe to na míi edziedzi o. Ðe mefaa akɔ na mí ŋutɔ be míanya be mía Mawu tsɔa vodadawo kena faa eye wòŋlɔa wo be oa?\nKe Wo Me Tsonuawo Ðe?\n18. Nukata tsɔtsɔke mefia be woakpɔ nuvɔ̃wɔla si trɔ dzime ta tso nu gbegblẽ si wòwɔ me tsonuwo katã me o?\n18 Ðe alesi Yehowa tsɔ kena faa fia be eɖea nuvɔ̃wɔla si trɔ dzime tsoa nusiwo katã ado tso nu gbegblẽ si wòwɔ me la mea? Kura o. Míate ŋu awɔ nuvɔ̃ agbe eƒe tohehe xɔxɔ o. Paulo ŋlɔ bena: “Nusi ke ame ƒãna la, esia ke wòaŋe.” (Galatiatɔwo 6:7) Míaƒe nuwɔnawo ate ŋu ahe kuxi aɖewo ava mía dzii. Mefia be ne Yehowa tsɔ ke mí vɔ la, egahea fukpekpe aɖewo vaa mía dzi o. Ne kuxiwo do mo ɖa la, mele be Kristotɔ nabu be, ‘Ðewohĩ Yehowae le to hem nam ɖe nye tsã nuvɔ̃wo ta’ o. (Yakobo 1:13) Gake Yehowa maɖe mí atso nusiwo míaƒe nugbegblẽwɔwɔ he vɛ la katã me o. Srɔ̃gbegbe, gbɔmeyafufɔfɔ, nulɔdɔ xɔxɔ, kakaɖedzi alo bubu kloleameŋu—nusiawo katã ate ŋu anye nuvɔ̃ me tsonu wɔnublanui siwo nu míate ŋu asi le o. Ðo ŋku edzi be togbɔ be Yehowa tsɔ Dawid ƒe nuvɔ̃ siwo wòwɔ ɖe Bat-Seba kple Uriya ŋu kee hã la, mekpɔ Dawid ta tso afɔku gã siwo kplɔe ɖo me o.—Samuel II, 12:9-12.\n19-21. (a) Aleke se si woŋlɔ ɖe Mose III, 5:20-26 ɖe vi na amesi dzi wodze agɔ le kple agɔdzela la siaae? (b) Ne nuvɔ̃ si míewɔ gblẽ nu le ame bubuwo ŋu la, nukae wòdzɔa dzi na Yehowa be míawɔ?\n19 Nu bubuwo agate ŋu ado go tso míaƒe nuvɔ̃wo me, vevietɔ ne míaƒe nuwɔnaa gblẽ nu le ame bubuwo hã ŋu. Le kpɔɖeŋu me, de ŋugble le nuŋlɔɖi si le Mose III, ta 5 ŋu kpɔ. Le afisia la, Mose ƒe Sea ƒo nu tso nudzɔdzɔ si me ame aɖe ada vo gã aɖe si nye be wòxɔ nɔvia Israel-vi ƒe nuwo to adzodada, akpasesẽnuxɔxɔ, alo ametafatafa me ŋu. Emegbe nuvɔ̃wɔla la gbe be yemeɖi fɔ o, eye wòdo dzi ka aʋatso ta nu ɖe edzi gɔ̃ hã. Enye ame ɖeka ƒe nya tsɔtsɔ ɖe nɔvia ŋu si dzi nɔvia melɔ̃ ɖo o. Gake vodala la ƒe dzitsinya va ɖe fu nɛ emegbe eye wòʋu eƒe nuvɔ̃ me. Hafi Mawu natsɔ akee la, ele be wòagawɔ nu etɔ̃ bubu akpee: aɖo nusiwo wòtsɔ la teƒe, axe nua ƒe home ƒe akpa 20 le alafa me alo akpa atɔ̃lia akpee na amesi wòda adzoe, eye wòana agbo woatsɔ asa nuvɔ̃vɔe. Azɔ sea gblɔ be: “Nunɔla la alé avu nɛ le Yehowa ƒe ŋku me, eye woatsɔ nusianu, si wòwɔ heɖi fɔ la, akee.”—Mose III, 5:20-26.\n20 Se sia nye nublanuikpɔkpɔ ƒe ɖoɖo si Mawu wɔ. Eɖe vi na amesi dzi wodze agɔ le, amesi ƒe nunɔamesiwo wotrɔ vɛ si ɖikeke mele eme o be ana eƒe dzi nadze eme esime vodalaa va lɔ̃ ɖe eƒe nuvɔ̃ dzi mlɔeba. Le ɣeyiɣi ma ke me la, sea ɖe vi na amesi ƒe dzitsinya ʋãe emegbe wòlɔ̃ ɖe edzi be yeɖi fɔ eye wòɖɔ nu gbegblẽ si wòwɔ ɖo. Le nyateƒe me la, ne ɖe wògbe esia wɔwɔ la, makpɔ tsɔtsɔke aɖeke tso Mawu gbɔ o.\n21 Togbɔ be míegale Mose ƒe Sea te o hã la, Se ma na míesea alesi Yehowa bua nuwo ŋui, kple alesi wòbua tsɔtsɔkee gɔme nyuie wu. (Kolosetɔwo 2:13, 14) Ne míaƒe nuvɔ̃wo gblẽ nu le ame bubuwo ŋu la, edzea Mawu ŋu ne míewɔ nusi míate ŋui tsɔ ɖɔ nu gbegblẽa ɖoe. (Mateo 5:23, 24) Esia abia be míalɔ̃ ɖe nuvɔ̃ si míewɔ dzi, míalɔ̃ be míeɖi fɔ, eye míaɖe kuku na amesi dzi míedze agɔ le gɔ̃ hã. Ekema míate ŋu anɔ te ɖe Yesu ƒe vɔsaa dzi aɖe kuku na Yehowa bene míakpɔ dzidzeme si tsoa dzitsinya dzadzɛ ƒe amesinɔnɔ me kple kakaɖedzi be Mawu tsɔe ke mí.—Hebritɔwo 10:21, 22.\n22. Tohehe kae ate ŋu akpe ɖe Yehowa ƒe tsɔtsɔke ŋu?\n22 Ðewohĩ Yehowa atsɔ tohehe aɖe akpe ɖe tsɔtsɔke si wòana mí ŋu, abe alesi dzila lɔ̃ame ɖesiaɖe awɔ ene. (Lododowo 3:11, 12) Ðewohĩ ahiã be Kristotɔ si trɔ dzime naɖe asi le subɔsubɔ mɔnukpɔkpɔ si le esi abe hamemegã, subɔsubɔdɔwɔla, alo ɣeyiɣiawo katã ƒe nyanyuigblɔla ene ŋu. Ate ŋu avee ŋutɔ be mɔnukpɔkpɔ siwo xɔ asi nɛ la nage le ye si va de asi na ɣeyiɣi aɖe. Gake tohehe ma mefia be Yehowa metsɔe kee o. Ele be míaɖo ŋku edzi be ɖe tohehe si tso Yehowa gbɔ ɖoa kpe edzi be elɔ̃a mí boŋ. Exɔxɔ kple eŋudɔwɔwɔ aɖe vi nyuitɔ kekeake na mí.—Hebritɔwo 12:5-11.\n23. Nukata mele be míabui akpɔ be Yehowa makpɔ nublanui na mí gbeɖe o, eye nukata wòle be míasrɔ̃ eƒe tsɔtsɔke?\n23 Aleke gbegbe wòfaa akɔ na míi enye si be míanya be mía Mawu nye amesi ‘lɔ̃a tsɔtsɔke’! Eɖanye vodada kawoe míewɔ o, ne míetrɔ dzime vavã la, mele be wòawɔ na mí gbeɖe be Yehowa makpɔ nublanui na mí o. Ne míetrɔ dzime ŋutɔŋutɔ, ɖɔ nuwɔna gbegblẽa ɖo, eye míenɔ te ɖe Yesu ƒe ʋu si wòkɔ ɖi dzi do gbe ɖa vevie bia tsɔtsɔke la, míate ŋu aka ɖe edzi bliboe be Yehowa atsɔ ake mí. (Yohanes I, 1:9) Mina míasrɔ̃ eƒe tsɔtsɔke le míaƒe nuwɔwɔ ɖe mía nɔewo ŋu me. Ne èbu eŋu kpɔ la, ne Yehowa, amesi mewɔa nuvɔ̃ o, ate ŋu atsɔ míaƒe nuvɔ̃wo ake mí lɔlɔ̃tɔe alea la, ɖe mele be mí amegbetɔ nuvɔ̃mewo míawɔ nusianu si míate ŋui atsɔ ake mía nɔewo faa oa?\n^ mm. 4 Wozãa Hebrigbe me nya si gɔme woɖe be “míaƒe wɔwɔme” la na anyinu siwo zemela mena hã.—Yesaya 29:16.\n^ mm. 10 Agbalẽnyala aɖe gblɔ be amadede si biã abe nyagadzĩ ene “nye amadede si ɖina ɖe nu me, alo tsia eme tegbee. Eɖanye zãmu, alo tsidzadza, alo nunyanyã o, ɖeke mate ŋu aɖee ɖa o.”\nKronika II, 33:1-13 Nukata Yehowa tsɔ Manase ƒe nuvɔ̃wo kee, eye nukae esia fia mí tso Eƒe nublanuikpɔkpɔ ŋu?\nMateo 6:12, 14, 15 Nukata wòle be míatsɔ amewo ƒe nuvɔ̃wo ake wo ne susu nyui aɖe li si ta wòle be míatsɔe ake?\nLuka 15:11-32 Nukae lododo sia fia mí le alesi Yehowa lɔ̃na faa be yeatsɔ ake ŋu, eye aleke esia na nèse le ɖokuiwò mee?\nKorintotɔwo II, 7:8-11 Nukae wòle be míawɔ ne míedi be Mawu natsɔ míaƒe nuvɔ̃wo ake mí?


Mɔkpɔkpɔ Kae Li Na Tɔgbuinye Siwo Ku? Ðe Woafɔ Wo Ðe Tsitrea?\nGbetakpɔxɔ | June 2014\nGBE BUBU Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gun Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Kwanyama Lingala Lithuanian Luganda Luo Macedonian Malagasy Maltese Maya Moore Myanmar Ndebele Nepali Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Uzbek Venda Vietnamese Xhosa Yoruba Zande Zulu\nMɔkpɔkpɔ Kae Li Na Tɔgbuinye Siwo Ku?\nTANYA aɖe dze le Koreatɔwo ƒe nyadzɔdzɔgbalẽ si nye The Chosun Ilbo la me gbe ɖeka, si he ame geɖe ƒe susu. Ebia be: “Ðe ‘Míaƒe Shim Cheong Lɔlɔ̃a’ Yi Ðe Dzo Mavɔ Me Le Esi Menya Yesu O Ta?”\nTanya sia ɖe fu na ame geɖe, elabena Shim Cheong nye ɖetugbui nyui aɖe si ƒe ŋutinya wogblɔna le Koreatɔwo ƒe xotutu aɖe me be etsɔ eƒe agbe sa vɔe ɖe fofoa si nye ŋkuagbãtɔ la ta. Amewo kafunɛ ŋutɔ tso gbe aɖe gbe ke. Koreatɔwo bua Shim Cheong be enye vinyɔnu si ɖo kpɔɖeŋu nyui ɖi na ɖetugbuiwo.\nAme geɖe bunɛ be mesɔ kura be woahe to na ame sia tɔgbi le dzo mavɔ me le esi womenyrɔe wòzu Kristotɔ o ko ta o, eye nya sia doa dziku na ame aɖewo gɔ̃ hã. Le wo gbɔ la, ɖetugbuia ƒe ŋutinyaa dzɔ xoxo hafi Kristo ŋuti gbedeasia va ɖo woƒe kɔƒea me.\nWobia gbe subɔsubɔhaŋgɔnɔla aɖe tso nya sia ŋu ŋlɔ ɖe nyati ma ke me. Wobiae be ɖe woahe to na ame siwo katã si mɔnukpɔkpɔ mesu wonya Yesu hafi ku o la le dzo mavɔ me mahã. Aleke wòɖo eŋui? Egblɔ be: “Míenya o. Gake míagblɔ ko be Mawu ƒe Amenuveve li [na ame siawo tɔgbi].”\nELE VEVIE HENA ÐEÐEKPƆKPƆ\nKatolikotɔwo ƒe numekugbalẽ aɖe gblɔ be: “Mawutsideta [nyɔnyrɔxɔxɔ] le vevie hafi ame nakpɔ ɖeɖe. Abe ale si Kristo ŋutɔ gblɔe ene la, ne womedzi ame tso tsi kple Gbɔgbɔ Kɔkɔe me o la, mate ŋu ayi ɖe Mawu Fiaɖuƒe la me o (Yh 3.5).” (The New Catholic Encyclopedia) Le esia ta, ame aɖewo xɔe se be ne womede mawutsi ta na ame, alo nyrɔe, hafi wòku o la, ayi dzo mavɔ me alo akpe fu le mɔ bubu aɖe nu le ku megbe.\nGake ame geɖe bua dzixɔse ma be susu mele eme o. Ame miliɔn geɖe menya Biblia hafi ku o. Ðe wòdze be woawɔ fu wo le dzo me tegbeea? Nya kae Biblia gblɔ tso nya sia ŋu?\nMƆKPƆKPƆ SI ŊU BIBLIA ƑO NU TSO\nBiblia ɖee fia eme kɔ nyuie be Mawu mebua ame siwo nɔ agbe kpɔ gake womenya eƒe nudidiwo hafi ku o la be evɔ na wo o. Dɔwɔwɔwo 17:30 ka ɖe edzi na mí be: “Mawu ŋe aɖaba ƒu numanyamanya ƒe ɣeyiɣi mawo dzi.” Ekema le Biblia ƒe nya nu la, mɔkpɔkpɔ kae li na ame siwo menya Mawu hafi ku o la?\nNu kae ŋugbe si Yesu do be, “Ànɔ Paradiso me kplim” la fia?\nŊuɖoɖoa dze le nya si Yesu gblɔ na nu vlo wɔla siwo woklã ɖe ati ŋu le exa la dometɔ ɖeka la me. Ŋutsua gblɔ na Yesu be: “Ðo ŋku dzinye ne èɖo wò fiaɖuƒe la me.” Aleke Yesu ɖo eŋu nɛ? Egblɔ nɛ be: “Vavã mele egblɔm na wò egbea be: Ànɔ Paradiso me kplim.”—Luka 23:39-43.\nÐe Yesu le ŋugbe dom na ŋutsua be ayi dziƒoa? Ao. Wometsɔ tsi kple gbɔgbɔ ‘gbugbɔ dzi’ ŋutsu la o; evɔ esia le vevie hafi ame nayi ɖe Dziƒofiaɖuƒe la me. (Yohanes 3:3-6) Menye ɖe Yesu nɔ gbɔgblɔm na nu vlo wɔlaa be ayi dziƒo o, ke boŋ ɖe wònɔ ŋugbe dom nɛ be agava nɔ agbe ake, le Paradiso me. Esi wònye be Yudatɔe ŋutsua nye ta la, anɔ eme be enya nu tso anyigba dzi Paradiso, alo Eden bɔ, si ŋu woƒo nu tsoe le Biblia ƒe agbalẽ gbãtɔ me la ŋu. (1 Mose 2:8) Ŋugbe si Yesu do na ŋutsua la na wòka ɖe edzi be woava fɔ ye ɖe tsitre le Paradiso si woagaɖo anyi le anyigba dzi la me.\nLe nyateƒe me la, Biblia do ŋugbe be “tsitretsitsi li na ame dzɔdzɔewo kple ame madzɔmadzɔwo siaa.” (Dɔwɔwɔwo 24:15) ‘Ame madzɔmadzɔawoe’ nye ame siwo menɔ agbe ɖe Mawu ƒe se dzɔdzɔeawo nu o, le esi womenya Mawu ƒe lɔlɔ̃nu o ta. Yesu afɔ nu vlo wɔla ma, si nye ame madzɔmadzɔ si ƒo nu kplii le atia ŋu la, kpakple ame miliɔn alo biliɔn geɖe gɔ̃ hã, siwo menya Mawu hafi ku o la ɖe tsitre. Le anyigba dzi Paradisoa me la, woafia nu wo tso Mawu ƒe nudidiwo ŋu, eye mɔnukpɔkpɔ asu wo si be woawɔ Mawu ƒe sewo dzi atsɔ aɖee afia be yewolɔ̃e.\nNE WOFƆ AME MADZƆMADZƆWO ÐE TSITRE\nNe wofɔ ame madzɔmadzɔwo ɖe tsitre la, ɖe woadrɔ̃ ʋɔnu wo le agbe si wonɔ va yi hafi ku la ta? Ao. Romatɔwo 6:7 gblɔ be: “Ame si ku la, woɖee tso eƒe nu vɔ̃ me.” Esi ame madzɔmadzɔawo ku ko la, woƒe kua nye fexexe ɖe woƒe nu vɔ̃wo ta. Eya ta agbe si woanɔ le woƒe tsitretsitsi megbe lae woatsɔ adrɔ̃ ʋɔnu wo, ke menye nu siwo wowɔ le manyamanya me hafi ku lae woatsɔ adrɔ̃ ʋɔnu wo o. Aleke esia aɖe vi na woe?\nNe wofɔ ame madzɔmadzɔawo ɖe tsitre la, mɔnukpɔkpɔ asu wo si be woasrɔ̃ Mawu ƒe se siwo woaɖe ɖe go ɣemaɣi. Se mawo anɔ kpɔɖeŋugbalẽ xatsaxatsa siwo woaʋu la me. Ekema woadrɔ̃ ʋɔnu wo “ɖe woƒe dɔwɔwɔwo nu,” si fia be Mawu ƒe sewo dzi wɔwɔ alo wo dzi mawɔmawɔ dzie woanɔ te ɖo adrɔ̃ ʋɔnu wo. (Nyaɖeɖefia 20:12, 13) Le ame madzɔmadzɔ geɖewo gome la, esiae anye zi gbãtɔ si mɔnukpɔkpɔ asu wo si be woasrɔ̃ Mawu ƒe lɔlɔ̃nu ahawɔ edzi ale be woakpɔ agbe mavɔ le anyigba dzi.\nBiblia ƒe nufiafia sia kpe ɖe ame geɖe ŋu wogava xɔ Mawu dzi se ake. Ame siawo dometɔ ɖekae nye Yeong Sug. Wodzii ɖe ƒome si doa vevie nu le Katolikohaa me la me. Eƒe ƒomea me tɔ aɖewo nye nunɔlawo. Esi wòdi be yeaɖu sista ta la, eyi ɖanɔ nyɔnuwo ƒe saɖeagaxɔ me. Gake ɣeyiɣi aɖe megbe la, nu siwo teƒe wòkpɔ le afi ma na dzi ɖe le eƒo eye wòdzo le saɖeagaxɔa me. Gawu la, mexɔ dzo mavɔ ƒe nufiafiaa dzi se o, elabena esusui be mesɔ be woawɔ fu amewo le dzo me o, eye ebui be menye lɔlɔ̃ɖeɖefia hã o.\nGbe ɖeka, Yehowa Ðasefo aɖe xlẽ Biblia me nya siawo na Yeong Sug bena: “Agbagbeawo nyae be, yewogbɔna kuku ge, ke kukuawo menya naneke o, fetu aɖeke megali na wo o.” (Nyagblɔla 9:5) Ðasefoa kpe ɖe eŋu wòkpɔe be womele fu wɔm tɔgbuia siwo ku la le dzo mavɔ me o. Ke boŋ wole alɔ̃ dɔm le ku me va se ɖe esime woafɔ wo ɖe tsitre.\nEsi Yeong Sug kpɔe be ame geɖe mese Biblia me nyateƒea kpɔ o ta la, etsɔ dzi blibo le wɔwɔm ɖe nya si Yesu gblɔ le Mateo 24:14 la dzi be: “Woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.” Ele gbeƒã ɖem nya nyuia fifia, eye wòle mɔkpɔkpɔ wɔnuku si ŋu Biblia ƒo nu tsoe la ŋu nya gblɔm na amewo.\n“MAWU MEKPƆA AME ŊKUME O”\nBiblia gblɔ na mí be: “Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu.” (Dɔwɔwɔwo 10:34, 35) Esiae nye dzɔdzɔenyenye deblibo si mí katã míate ŋu akpɔ mɔ na tso Mawu, si ‘lɔ̃a dzɔdzɔenyenye kple nya dzɔdzɔe’ la gbɔ.—Psalmo 33:5.\nƉoe Ɖe Amewo Ɖoe Ɖe Amewo Mɔkpɔkpɔ Kae Li Na Tɔgbuinye Siwo Ku?\nNYATI SI LE AKPAA DZI Atamanono Zu Kuxi Le Xexea Me Godoo\nNYATI SI LE AKPAA DZI Aleke Mawu Bua Atamanonoe?\nÈɖɔ Agbebolo La Kpɔa?\nAme Etɔ̃ Aɖewo Siwo Di Nyateƒea Le Ƒe Alafa 16 Lia Me—Nu Ka Ŋue Woke Ðo?\nMawue Nana Míekpea Fua?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Ale Si Mawu Bua Atamanonoe\nƉoe Ɖe Amewo Ɖoe Ɖe Amewo GBETAKPƆXƆ Ale Si Mawu Bua Atamanonoe\nAle Si Mawu Bua Atamanonoe\nGBETAKPƆXƆ Ale Si Mawu Bua Atamanonoe


Ele Be Ðevi Nasrɔ̃—Ale Si Wòabɔbɔ Eɖokui\nGBE BUBU Afrikaans Albanian Amerika Tokunɔgbe Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Belize Kriol Bengali Bislama Boulou Brazil Tokunɔgbe Bulgarian Cambodian Catalan Cebuano Changana (Mozambique) Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Croatian Cuba Tokunɔgbe Czech Danish Douala Drehu Dutch Efik Estonian Eŋlisi Eʋegbe Fijian Finnish Franse Garifuna Georgian German Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (Ɣi) Hungarian Ibanag Icelandic Igbo Iloko Indonesian Italian Italy Tokunɔgbe Japanese Kannada Kazakh Kekchi Kikaonde Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Lomwe Low German Luganda Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndebele (Zimbabwe) Nepali Ngangela Norwegian Nyaneka Nyungwe Pangasinan Papiamento (Aruba) Papiamento (Curaçao) Persian Poland Tokunɔgbe Polish Portuguese Portuguese (Portugal) Punjabi Quechua (Bolivia) Quichua (Chimborazo) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swahili (Congo) Swedish Tagalog Tamil Tarascan Tatar Telugu Tetun Dili Thai Tigrinya Tlapanec Tok Pisin Tshwa Turkish Tuvaluan Twi Tzeltal Ukrainian Uzbek Vietnamese Wallisian Waray-Waray Wayuunaiki Welsh Wolaita Xhosa Yoruba Zapotec (Isthmus) Zulu\nÐokuibɔbɔlawo dea bubu ame ŋu. Womedana loo alo kpɔa mɔ be amewo nawɔ nu ɖe yewo ŋu etɔxɛ o. Ke boŋ ɖokuibɔbɔla tsɔa ɖe le eme na ame bubuwo vevie, eye wòdina be yeasrɔ̃ nu tso wo gbɔ.\nAme aɖewo bua ɖokuibɔbɔ vodadatɔe ɣeaɖewoɣi be enye gbɔdzɔgbɔdzɔ. Gake menye gbɔdzɔgbɔdzɔe o, ke boŋ ekpena ɖe ame ŋu be wòade dzesi eƒe vodadawo eye wòanya afi si eƒe ŋutetewo se ɖo.\nNU KA TAE ÐOKUIBƆBƆ LE VEVIE?\nÐokuibɔbɔ nana kadodowo me nyona. Agbalẽ aɖe (The Narcissism Epidemic) gblɔ be, “Zi geɖe la, ɖokuibɔbɔla tea ŋu dzea xɔ̃wo bɔbɔe.” Eyi edzi gblɔ be: “Enɔa bɔbɔe be wòade ha kple amewo le afi sia afi.”\nÐokuibɔbɔ ate ŋu aɖe vi na viwòa le etsɔme. Ne viwò srɔ̃ ɖokuibɔbɔ la, akpe ɖe eŋu fifia kple etsɔme—le kpɔɖeŋu me, ne eyi dɔ diƒe. Agbalẽnyalagã Leonard Sax gblɔ be: “Sɔhɛ si doa eɖokui ɖe dzi, evɔ medea dzesi eƒe gbɔdzɔgbɔdzɔwo o la, metea ŋu ɖoa nyawo ŋu wòdea dzi gbɔ na dɔtɔ ne ele dɔ dim eye wole gbe biamee o. Gake sɔhɛ si di tso dzi me be yeanya nu si le vevie na dɔtɔa la, ƒe asi tea ŋu sua dɔa dzi bɔbɔe wu.” *\nALE SI NÀFIA ÐOKUIBƆBƆ VIWÒ\nKpe ɖe viwòa ŋu be wòagabu eɖokui ŋu fũu o.\nBIBLIA ƑE MƆFIAME: “Ne ame aɖe susuna be yenye nane, evɔ menye naneke o la, eɖokui ko blem wòle.”—Galatiatɔwo 6:3.\nMègaɖɔ kesekuku nɛ o. Nyawo abe “Wò asi ate ŋu asu nu sia nu dzi” kple “Àte ŋu ava nye nu sia nu si nèdi be yeava nye” ene gbɔgblɔ, adze dzideƒonyawo, gake zi geɖe la, eto vovo na ale si agbea ŋutɔ nɔna. Ke hã, ne eɖoa taɖodzinu nyui siwo gbɔ wòate ŋu aɖo eye wòdzea agbagba be yeaɖo wo gbɔ la, ate ŋu ava kpɔ dzidzedze.\nKafui ɖe nane koŋ ta. Ne ègblɔ na viwò be “ède ŋgɔ ŋutɔ” la, makpe ɖe eŋu wòabɔbɔ eɖokui o. Kafukafua neku ɖe nane koŋ ŋu.\nMègana wòazã Internet dzi hahoo kadodowo fũu akpa o. Zi geɖe la, Internet dzi hahoo kadodowo nana ame hea susu va eɖokui dzi—enana ame doa boblo eƒe ŋutetewo kple nu siwo wòte ŋu wɔna, eye esia fia be ame mebɔbɔ eɖokui o.\nFia viwòa be wòanye ame si ɖea kuku kaba. Kpe ɖe viwòa ŋu wòakpɔ afi siwo wòdze agɔ le, eye wòalɔ̃ ɖe edzi.\nFiae be wòakpɔ ŋudzedze ɖe nu ŋu.\nBIBLIA ƑE MƆFIAME: “Minye akpedalawo.”—Kolosetɔwo 3:15.\nFiae be wòakpɔ ŋudzedze ɖe Mawu ƒe nuwɔwɔwo ŋu. Ele be ɖevi nasrɔ̃ ale si wòakpɔ ŋudzedze ɖe nuwɔwɔwo ŋu kple ale si gbegbe woɖea vi na míi. Míehiã ya agbɔ, tsi ano kple nuɖuɖu be míaɖu. Zã kpɔɖeŋu siawo nàtsɔ aƒã ale si viwòa nakpɔ ŋudzedze ɖe Mawu ƒe nuwɔwɔ wɔnuku siwo le xexea me ŋu la ɖe eme, eye wòada akpe ɖe wo ta.\nFiae be wòakpɔ ŋudzedze ɖe amewo ŋu. Ðo ŋku edzi na viwòa be ame bubuwo nyo wui le mɔ aɖe nu eye le esi wòaʋã ŋu wo le woƒe ŋutetewo kple nu siwo wote ŋu wɔna ŋu teƒe la, ate ŋu asrɔ̃ nu tso wo gbɔ boŋ.\nFiae be wòanye akpedala. Fia viwòa wòasrɔ̃ ale si wòagblɔ be “akpe,” gake menye be wòagblɔe kple nu ko o, ke boŋ wòatso dzi me nɛ. Ne míekpɔa ŋudzedze ɖe nu ŋu la, enana míebɔbɔa mía ɖokui.\nKpe ɖe viwòa ŋu be wòawɔ nu si aɖe vi na ame bubuwo.\nBIBLIA ƑE MƆFIAME: “Mitsɔ ɖokuibɔbɔ bu ame bubuwo be wonye gã wu mi, ale be miaganɔ miawo ŋutɔ miaƒe nyonyo ko dim o, ke miadi ame bubuwo hã ƒe nyonyo.”—Filipitɔwo 2:3, 4.\nDe aƒemedɔwo asi na viwòa. Ne mèdea aƒemedɔwo asi na viwòa le ƒomea me o la, ke èle gbɔgblɔm nɛ be, ‘Èle vevie wu dɔ mawo!’ Kpe ɖe eŋu wòawɔ aƒemedɔwo vɔ hafi afe fefe. Ƒo nu tso ale si aƒemedɔwo ɖea vi na ame bubuwoe kple ale si wokpɔa ŋudzedze ɖe dɔa kpakple ewɔla siaa ŋu la ŋu nɛ.\nTe gbe ɖe ale si wònyo be woakpe ɖe ame bubuwo ŋu la dzi nɛ. Kpekpe ɖe ame bubuwo ŋu ana wòatsi le susu me. Eya ta kpe ɖe viwòa ŋu be eƒe susu nanɔ ame siwo hiã na kpekpeɖeŋu la ŋu. Gblɔ nu siwo wòate ŋu awɔ atsɔ akpe ɖe wo ŋu la nɛ. Ne ekpe ɖe ame aɖe ŋu la, kafui eye nàde dzi ƒo nɛ.\n^ mm. 8 Etso agbalẽ si nye The Collapse of Parenting me.\nÐevi si srɔ̃ ale si wòawɔ aƒemedɔ tsɛwo la va zua ame tsitsi si tea ŋu wɔa dɔ kple ame bubuwo faa\nÐe menana vinyewo nyana be ɣeaɖewoɣi la, nye ŋutɔ hã mehiãna na ame bubuwo ƒe kpekpeɖeŋua?\nÐe meƒoa nu nyui tso amewo ŋu eye mekpɔa ŋudzedze ɖe wo ŋu loo alo ɖe medaa wo ɖe anyia?\nÐe vinyewo kpɔnɛ be edzɔa dzi nam be makpe ɖe amewo ŋua?\n“Mía vinyɔnua gblɔ na mí be yeƒe sukuxɔmehati aɖe mewɔa nu ɖe amewo ŋu nyuie o, eya ta amewo melɔ̃a eƒe nya o. Megblɔ na mía via be wòabu nu siwo me wòanya nɔ totom le aƒe me ŋu kpɔ. Le nyateƒe me la, menye ame sia ame ŋue wowɔa nu ɖo nyuie le aƒe me o. Esia kpe ɖe mía via ŋu wòkpɔe be yemenyo wu ame bubuwo o. Ðeko nuwo de ye dzi wu.”—Karen.\n“Míedea dzi ƒo na mía vinyɔnuawo be woalé fɔ ɖe woƒe sukunusɔsrɔ̃wo ŋu eye woawɔ wo tɔ sinua eye woagatsɔ wo ɖokuiwo anɔ sɔsɔm kple wo tɔ bubuwo o. Míenana wonyana be míawo hã míatsɔ wo asɔ kple ame bubuwo o.”—Marianna.\nFia viwò ale si wòabɔbɔ eɖokui evɔ maklo bubu le eŋu o.


Ale Si Biblia Ðo Nye Biabiawo Ŋu Nyuie La Wɔ Nuku Nam Ŋutɔ | Biblia Le Amewo Ƒe Agbenɔnɔ Trɔm\nGbetakpɔxɔ | February 2015\nGBE BUBU Acholi Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Chokwe Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Luo Luvale Macedonian Malagasy Mam Maya Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Nepali Ngabere Norwegian Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tatar Thai Tigrinya Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nAle Si Biblia Ðo Nye Biabiawo Ŋu Nyuie La Wɔ Nuku Nam Ŋutɔ\nAbe Ale Si Ernest Loedi Gblɔe Ene\nƑE SI ME WODZII: 1948\nDUKƆ SI ME WÒTSO: HUNGARY\nAME SI WÒNYE TSÃ: ENƆ AGBEMEBIABIA VEVIWO ƑE ŊUÐOÐOWO DIM\nWodzim le Székesfehérvár, le Hungary; enye dugã aɖe si ƒe ŋkɔ nyɔ le ŋutinyaa me anɔ abe ƒe 1,000 kple edzivɔ enye esia ene. Gake nublanuitɔe la, megaɖoa ŋku ale si gbegbe xexemeʋa gbãtɔ gblẽ nu le dugã sia ŋui la dzi kokoko.\nTɔgbuinye kple mamanye ye hem le nye ɖevime. Dzi dzɔam ne meɖo ŋku wo dzi—vevietɔ mamanye Elisabeth. Eyae kpe ɖe ŋunye mexɔ Mawu dzi se kple dzi blibo. Tso esime mexɔ ƒe etɔ̃ la, nye kplii míegblɔa gbedodoɖa si woyɔna ɣeaɖewoɣi be Aƒetɔ Ƒe Gbedodoɖa la fiẽ sia fiẽ. Togbɔ be ekpe ɖe ŋunye alea hã la, esi mexɔ ƒe 20 kple edzivɔ ko hafi meva se nu si gbedodoɖa ma fia gɔme nyuie.\nTɔgbuinye kple mamanye gbɔe menɔ le nye ɖevime, elabena dzinyelawo nɔ dɔ dzi sesĩe zã kple keli be yewoakpɔ ga atso aƒe nyui aɖe. Ke hã ƒomea katã va ƒoa ƒu ɖua nu ɖekae le ɣleti ɖe sia ɖe ƒe Memleɖa evelia dzi. Míaƒe anyinɔnɔ ɖekae alea dɔa dzidzɔ nam ŋutɔ.\nLe ƒe 1958 me la, dzinyelawo ƒe didia va eme na wo; wote ŋu ƒle aƒe aɖe si me xɔdɔme etɔ̃ le, si me nye kpli wo míate ŋu anɔ. Meva nɔ dzinyelawo gbɔ mlɔeba—dzi dzɔm ale gbegbe! Gake ɣleti ade megbe la, nye dzidzɔa nu yi. Kansadɔ wu fofonye.\nNye dzi gbã gudugudu. Meɖo ŋku edzi be menɔ gbedodoɖa dzi na Mawu be: “Mawu, menɔ kuku ɖem na wò be nàkpɔ fofonye ƒe agbe ta. Elabe mehiãe vevie. Nu ka tae mèse nye gbedodoɖawo o?” Medi vevie be manya afi si fofonye le. Mebiaa ɖokuinye be: ‘Dziƒoe wòyia? Alo ɖe eƒe agbe nu yi tegbeea?’ Eye meʋãa ŋu ɖevi siwo wo fofo gale agbe le wo gbɔ la.\nMeyia ameɖibɔ me ɖadoa gbe ɖa gbe sia gbe kloe hena ƒe geɖe. Medzea klo ɖe fofonye ƒe yɔdo gbɔ hedoa gbe ɖa be: “Mawu, meɖe kuku, medi be manya afi si fofonye le.” Medoa gbe ɖa hã be Mawu nekpe ɖe ŋunye mase tameɖoɖo si tae míele agbe ɖo la gɔme.\nEsi mexɔ ƒe 13 la, metso nya me be masrɔ̃ Germanygbe. Mesusui be ɖewohĩ make ɖe nye biabiawo ƒe ŋuɖoɖowo ŋu le Germanytɔwo ƒe agbalẽ gbogbo siwo me nunya geɖe le la me. Le ƒe 1967 me la, medze gbea sɔsrɔ̃ gɔme le Jena dugãa me. Ɣemaɣi la, enɔ afi si woyɔna tsã be Ɣedzeƒe Germany. Mevu ɖe Germany nunyalawo ƒe agbalẽwo xexlẽ ŋu abe ale si tsikɔwuitɔ noa tsi ene, vevietɔ esiwo ƒo nu tso nu si ta amegbetɔwo le agbe ɖo ŋu. Togbɔ be meke ɖe nu nyui aɖewo ŋu le wo me hã la, wo dometɔ aɖeke mete ŋu fa akɔ nam o. Eya ta meyi edzi nɔa Mawu biam be wòakpe ɖe ŋunye makpɔ ŋuɖoɖo na nye biabiawo.\nLe ƒe 1970 me la, metrɔ yi Hungary; afi mae medo go Rose, si meva ɖe emegbe la le. Ɣemaɣi la, Hungary nɔ Kɔmiunisttɔwo ƒe dziɖuɖu te. Esi míeɖe srɔ̃ eteƒe medidi o la, nye kple Rose míesi yi Austria. Míaƒe taɖodzinue nye be emegbe la, míaʋu ayi Sydney, Australia, afi si nyruinye le.\nLe ɣeyiɣi kpui aɖe ko me la, mekpɔ dɔ le Austria. Gbe ɖeka, nye dɔwɔhati aɖe gblɔ nam be mate ŋu akpɔ nye biabiawo katã ƒe ŋuɖoɖowo le Biblia me. Eye wòtsɔ Biblia-srɔ̃gbalẽ aɖewo nam. Mede ɣeyiɣi aɖeke o, mexlẽ wo katã eye wodo dzidzɔ nam ale gbegbe be megblɔ be, ne magakpɔ bubuwo la, avivi nunye ŋutɔ. Eya ta meŋlɔ agbalẽ na Yehowa Ðasefowo, elabena woawoe ta agbalẽawo, eye mebia wo be woaɖo agbalẽ bubuwo ɖem.\nLe míaƒe srɔ̃ɖeɖe ƒe ŋkuɖodzizã gbãtɔ dzi la, ɖekakpui Austria vidzidzi aɖe si nye Ðasefo la va mía ƒeme. Etsɔ agbalẽ siwo mebia la vɛ hegblɔ nam be yedi be yeasrɔ̃ Biblia kplim, eye melɔ̃. Esi wònye be Biblia-sɔsrɔ̃a nɔ nunye vivim ta la, míesrɔ̃nɛ zi eve le kwasiɖaa me, eye míaƒe nusɔsrɔ̃ zi ɖeka tea ŋu xɔna abe gaƒoƒo ene sɔŋ ene!\nNu siwo Ðasefoawo nɔ fiayem le Biblia me la do dzidzɔ nam ale gbegbe. Esi wotsɔ Mawu ƒe ŋkɔ, Yehowa, fiam le nye Biblia me le Hungarygbe me la, ewɔ nuku nam ŋutɔ. Mede sɔleme ƒe 27 sɔŋ, gake nyemese woyɔ Mawu ƒe ŋkɔ zi ɖeka pɛ hã kpɔ o. Ale si Biblia ɖo nye biabiawo ŋu nyuie la wɔ nuku nam ŋutɔ. Le kpɔɖeŋu me, mesrɔ̃e le Biblia me be ame siwo ku la meganya naneke o, ɖeko wòle abe alɔ̃ dɔm wole ene. (Nyagblɔla 9:5, 10; Yohanes 11:11-15) Mesrɔ̃ nu tso Mawu ƒe ŋugbedodo si le Biblia me ku ɖe xexe yeye si me ‘ku maganɔ o’ la hã ŋu. (Nyaɖeɖefia 21:3, 4) Mele mɔ kpɔm be magava kpɔ fofonye ake, elabena ‘woafɔ ame siwo ku la ɖe tsitre’ le xexe yeye ma me.—Dɔwɔwɔwo 24:15.\nRose hã va dze Biblia-sɔsrɔ̃ gɔme kple dzi blibo. Míese nu si fiam wole mí la gɔme kabakaba ale gbegbe míewu agbalẽa sɔsrɔ̃ nu le ɣleti eve pɛ ko me! Míekpɔa gome le Ðasefowo ƒe nusɔsrɔ̃ ɖe sia ɖe si wowɔna le Fiaɖuƒe Akpata me la me. Lɔlɔ̃, dɔmenyonyo, kple ɖekawɔwɔ si le Yehowa Ðasefowo dome la wɔ nuku na mí ŋutɔ.—Yohanes 13:34, 35.\nLe ƒe 1976 me la, mɔnukpɔkpɔ su nye kple Rose si míeʋu yi Australia. Esi míenya ge ɖe dukɔa me ko la, míebia Yehowa Ðasefowo ta enumake. Ðasefo siwo le afi ma la xɔ mí alɔeve. Eye le ƒe 1978 me la, míeva zu Yehowa Ðasefowo.\nMeke ɖe biabia siwo ƒe ŋuɖoɖo dim menɔ ɣeyiɣi didi aɖe la ŋu azɔ. Esi mele tetem ɖe Yehowa Mawu ŋu la, meva kpɔe be meke ɖe Fofo lɔ̃ame si tɔgbi meva susu me nam kpɔ o la ŋu. (Yakobo 4:8) Eye esi meva nyae be magava kpɔ fofonye si dzim la ake le xexe yeyea me la, edoa dzidzɔ nam ale gbegbe.—Yohanes 5:28, 29.\nLe ƒe 1989 me la, nye kple Rose míetso nya me be míatrɔ ayi Hungary ale be míate ŋu aƒo nu tso míaƒe dzixɔsewo ŋu na míaƒe ƒometɔwo kple ame bubu ɖe sia ɖe si míado goe. Mɔnukpɔkpɔ su mía si míefia Biblia me nyateƒea ame alafa geɖe. Wo dometɔ siwo nye ame 70 kple edzivɔwo va wɔ ɖeka kpli mí míele Yehowa subɔm; danye si dzim hã le wo dome.\nMedo gbe ɖa ƒe 17 sɔŋ be Mawu nakpe ɖe ŋunye makpɔ ŋuɖoɖo na nye biabiawo. Ema megbe la, ƒe 39 va yi, eye mekpɔtɔ nɔ gbedodoɖaa dzi, gake azɔ ko mate ŋu agblɔ na Mawu be, “Fofonye si le dziƒo, mekpɔe be èlɔ̃m vevie, akpe na wò be nèɖo gbe siwo medo ɖa na wò tso nye ɖevime ke la ŋu nam.”\nBiblia Le Amewo Ƒe Agbenɔnɔ Trɔm Yehowa Ðasefowo Ƒe Nuteƒekpɔkpɔwo\nÐe wò ame vevi aɖewo kua? Ðe wòanya wɔ be nàgakpɔ wo akea? Kpɔ nya siwo Biblia gblɔ tso tsitretsitsia ŋu la ɖa.\nÐe Viɖe Le Agbea Ŋu Vavã?\nNe míele fukpekpe kple xaxawo me tome la, míedina vevie be míanya ne viɖe le agbea ŋu vavã.\nNYATI SI LE AKPAA DZI Ðe Dɔ Sesẽ Wɔwɔ Zu Tsigadzinua?\nNYATI SI LE AKPAA DZI Ale Si Nàwɔ Ase Vivi Na Dɔ Sesẽ Wɔwɔ\nA CONVERSATION WITH A NEIGHBOR Nu Ka Tae Wòle Be Nànya Biblia Nyuie?\nTHE BIBLE CHANGES LIVES Ale Si Biblia Ðo Nye Biabiawo Ŋu Nyuie La Wɔ Nuku Nam Ŋutɔ\nIMITATE THEIR FAITH “Alo Drɔ̃e Gɔmeɖeɖe La Menye Mawu Tɔe Oa?”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ February 2015 | Ale Si Nàwɔ Ase Vivi Na Dɔ\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ February 2015 | Ale Si Nàwɔ Ase Vivi Na Dɔ\nFebruary 2015 | Ale Si Nàwɔ Ase Vivi Na Dɔ\nGBETAKPƆXƆ February 2015 | Ale Si Nàwɔ Ase Vivi Na Dɔ


GBE BUBU Albanian Amerika Tokunɔgbe Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Kirghiz Korean Latvian Lithuanian Malagasy Malayalam Marathi Maya Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tiv Tshiluba Tsonga Turkish Twi Ukrainian Urdu Venda Vietnamese\n“Woléa fum dzodzro!”—YOHANES 15:25.\n1, 2. (a) Nukatae wòwɔa nuku na ame aɖewo ne woƒo nu tsi tre ɖe Kristotɔwo ŋu, gake nukatae mele be nuƒo siawo nawɔ nuku na míawo ya o? (b) Nya “fuléle” ƒe gɔmesese ka mee míadzro le nyati sia me? (Kpɔ etenuŋɔŋlɔ.)\nYEHOWA ÐASEFOWO dzea agbagba be yewoanɔ agbe wòasɔ ɖe gɔmeɖose siwo le Mawu ƒe Nya la me nu. Esia wɔe be woƒoa nu nyui tso wo ŋu le dukɔ geɖe me. Ke hã ɣeaɖewoɣi la, wogblẽa wo ŋu. Le kpɔɖeŋu me, dziɖuɖumegã aɖe si le Russia-du si nye St. Petersburg me gblɔ be: “Wogblɔ na mí be Yehowa Ðasefowo nye vivimekɔmama aɖe si wɔa woƒe nuwo le adzame hewua wo viwo kple woa ŋutɔwo ɖokui.” Gake esi amegã ma ke wɔ dɔ kple Yehowa Ðasefowo le dzadzraɖo na dukɔwo dome takpekpe aɖe vɔ megbe la, egblɔ be: “Fifia mekpɔ be wonye amesiwo le abe ame bubuwo ke ko ene, eye wokoa nu na ame . . . Wonye ame fafa siwo melɔ̃a ʋunyaʋunyawɔwɔ o, eye wolɔ̃a wo nɔewo ŋutɔ.” Egblɔ kpee be: “Le nyateƒe me la, nyemese nusitae amewo gblɔa alakpanya siawo ɖe wo ŋu gɔme o.”—Petro I, 3:16.\n2 Menye dzidzɔe wònyena na Mawu subɔlawo be woagblɔ tso wo ŋu alakpatɔe be wonye ame vɔ̃ɖiwo o, ke hã amewo ƒe nuƒoƒo atsi tre ɖe wo ŋu mewɔa nuku na wo o. Yesu xlɔ̃ nu eyomedzelawo do ŋgɔ be: “Ne xexeame lé fu mi la, minyae bena, nyee wòtre fulélee. . . . [Ele alea be] woawu nya, si woŋlɔ ɖe woƒe sea me la nu bena: ‘Woléa fum dzodzro!’” * (Yohanes 15:18-20, 25; Psalmo 35:19; 69:4) Egblɔ na eƒe nusrɔ̃lawo do ŋgɔ be: “Ne woyɔ aƒetɔ la be Beelzebul la, aleke woahayɔ eƒe aƒemetɔwo awui?” (Mateo 10:25) Kristotɔwo se egɔme be dzidodo le vlodoame siawo te nye “fuwɔameti” si yewolɔ̃ xɔ esime yewozu Kristo yomedzelawo la ƒe akpa aɖe.—Mateo 16:24.\n3. Aleke gbegbee woti tadeagula vavãwo yomee?\n3 Fuléle tadeagula vavãwo dze egɔme tso gbaɖegbe ke, tso “Abel, ame dzɔdzɔe la” dzi. (Mateo 23:34, 35) Menye nusiwo dzɔ le teƒe aɖewo koe wònye o. Yesu gblɔ be ‘amewo katã alé’ ye yomedzelawo “ɖe ke me” le yeƒe ŋkɔ ŋuti. (Mateo 10:22) Gakpe ɖe eŋu la, apostolo Paulo ŋlɔ be ele be Mawu subɔlawo katã—mía dometɔ ɖesiaɖe hã le eme—nanɔ mɔ kpɔm be woati yewo yome. (Timoteo II, 3:12) Nuka gbɔe esia tso?\nNusita Woléa Fu Mí Dzodzro Ðo\n4. Aleke Biblia ɖe amesi le megbe na fulélewo katã fiae?\n4 Mawu ƒe Nya la ɖee fia be tso gɔmedzedzea me ke la, ame aɖe si womekpɔna o ye le megbe na fulélea. Bu alesi wowu xɔsetɔ gbãtɔ Abel ŋutasesẽtɔe ŋu kpɔ. Biblia gblɔ be nɔvia Kain si wui la “tso vɔ̃ɖitɔ la [Satana Abosam] me.” (Yohanes I, 3:12) Kain ɖe Satana ƒe nɔnɔme fia eye Abosam zãe wɔ eƒe tameɖoɖo vɔ̃ɖi la dzi. Biblia gakɔ nu me hã le akpa si Satana wɔ le Hiob kple Yesu Kristo dzi dzedze adãtɔe ŋu. (Hiob 1:12; 2:6, 7; Yohanes 8:37, 44; 13:27) Nyaɖeɖefia ƒe agbalẽa gblɔ amesi gbɔ Yesu yomedzelawo ƒe yometitia tso eme kɔ tẽ ale: “Abosam latsɔ mia dome ame aɖewo ade gaxɔ me, bene woate mi akpɔ.” (Nyaɖeɖefia 2:10) Ẽ, Satanae le megbe na fuléle siwo katã wohena vaa Mawu ƒe amewo dzi dzodzroe la.\n5. Nukatae Satana léa fu tadeagula vavãwo ɖo?\n5 Nukatae Satana léa fu tadeagula vavãwo ɖo? Satana tɔ gbe “fia mavɔmavɔtɔ” Yehowa Mawu le nugbe aɖe si wòɖo le esi wòbu eɖokui gãe akpa la ta. (Timoteo I, 1:17; 3:6) Egblɔ be Mawu mena ablɔɖe aɖeke eƒe nuwɔwɔ siwo dzi ɖum wòle la o eye be ame aɖeke mesubɔa Mawu kple susu nyui o, be amewo ŋutɔwo ƒe viɖekpɔkpɔ ta koe wosubɔnɛ ɖo. Satana ƒu asi akɔ be ne woɖe mɔ yedo amegbetɔwo kpɔ la, yeatrɔ wo dometɔ ɖesiaɖe ɖa tso Mawu subɔsubɔ gbɔ. (Mose I, 3:1-6; Hiob 1:6-12; 2:1-7) Satana to Yehowa ŋu gbegblẽ be enye ameteɖeanyila, aʋatsokala, kple ame dokponu dzi dze agbagba be yeawɔ ye ɖokui dziɖula si anɔ tasɔsɔ me kple Yehowa. Alea wòɖea eƒe dziku ɖe Mawu subɔlawo ŋu to agbagbadzedze be yeana woasubɔ ye dzi.—Mateo 4:8, 9.\n6. (a) Aleke nya si fɔ ɖe te ku ɖe Yehowa ƒe dziɖulanyenye ŋu ka mía dometɔ ɖesiaɖe? (b) Aleke nya sia gɔme sese akpe ɖe mía ŋu míalé nuteƒewɔwɔ me ɖe asi? (Kpɔ aɖaka si le axa 16.)\n6 Èkpɔ alesi nya sia ka wòea? Esi nènye Yehowa subɔla ta la, anɔ eme be èkpɔe be togbɔ be Mawu ƒe lɔlɔ̃nu wɔwɔ bia agbagbadzedze geɖe hã la, viɖe siwo dona tsoa esia wɔwɔ me la wu gbɔgblɔ. Ke ne nɔnɔme siwo me tom nèle le agbe me na mele bɔbɔe o, alo kura gɔ̃ hã wòzu fukpekpe na wò, be nàyi edzi awɔ Yehowa ƒe sewo kple gɔmeɖosewo dzi ɖe? Ke ne ewɔ na wò be yemele viɖe aɖeke kpɔm tso eme o ya ɖe? Ðe nàƒo nya ta be megahiã be yeayi edzi asubɔ Yehowa oa? Alo ɖe alesi nèlɔ̃ Yehowa kple ŋudzedze si nèkpɔ ɖe eƒe nɔnɔme nyoameŋuawo ŋu vevie aʋã wò be nàyi edzi azɔ eƒe mɔwo katã dzia? (Mose V, 10:12, 13) Yehowa ɖe mɔ na Satana be wòahe fukpekpewo va mía dzi heto esia dzi na mɔnukpɔkpɔ mía dometɔ ɖesiaɖe be wòaɖo Satana ƒe gbetɔamea ŋu.—Lododowo 27:11.\n‘Ne Amewo Do Vlo Mi’\n7. Ayemɔ ɖeka si dzi Abosam dzea agbagba tona be yeatrɔ mí ɖa tso Yehowa ŋu ɖe?\n7 Mina míadzro ayemenuwɔna siwo dzi Satana tona be yeaɖo kpe yeƒe gbetɔameawo dzi la dometɔ ɖeka me nyuie azɔ—esiae nye aʋatsokaka ŋudɔ wɔwɔ. Yesu yɔ Satana be “aʋatsokafofo.” (Yohanes 8:44) Nyaŋkɔ Abosam, si gɔmee nye “Ameŋugblẽla” la ɖe ame ma fia be eyae gblẽa Mawu, eƒe nya siwo me viɖe le, kple eƒe ŋkɔ kɔkɔe la ŋu wu. Abosam zãa ameŋugbegblẽ, amenutsotso alakpatɔe, kple aʋatsokaka le gbetɔtɔ Yehowa ƒe dziɖulanyenye me, eye ezãa mɔnu mawo ke tsɔ gblẽa Mawu subɔla wɔnuteƒewo ŋu. Etoa vlododo Ðasefo siawo dzi tea wo kpɔna vevie si wɔnɛ be esesẽna na wo wu be woado dzi le eme.\n8. Aleke Satana do vlo Hiob, eye nukae do tso eme?\n8 Bu nusi dzɔ ɖe Hiob, amesi ƒe ŋkɔ gɔmee nye “Amesi Wolé Fui” dzi ŋu kpɔ. Menye ɖeko Satana gblẽ Hiob ƒe nunɔamesiwo dome, wu viawo, hena eƒe lãme gblẽ ko o, ke ena Hiob dze abe nuvɔ̃wɔla si Mawu le to hem na ene hã. Togbɔ be Hiob nye amesi ŋu wodea bubui tsã hã la, eva zu amesi ƒometɔwo kple xɔlɔ̃ kplikplikpliwo kura gɔ̃ hã ɖi gbɔe. (Hiob 19:13-19; 29:1, 2, 7-11) Tsɔ kpe ɖe eŋu la, Satana dze agbagba to akɔfala alakpatɔ aɖewo dzi be ‘yeatsɔ nyawo agbã dzi nɛ.’ Gbã la, wogblẽ eŋu be anye nuvɔ̃ gã aɖe kokokoe wòwɔ eye emegbe wobu fɔe tẽ be enye nugbegblẽwɔla. (Hiob 4:6-9; 19:2; 22:5-10) Aleke gbegbee ema anya ɖe dzi le Hiob ƒo enye esi!\n9. Aleke wona Yesu dze abe nuvɔ̃wɔlae wònye ene?\n9 Mawu ƒe Vi la koŋue Satana lé fui vevie le esi eyae nye amesi de Yehowa ƒe dziɖulanyenye dzi wu ta. Esi Yesu va anyigba dzi la, Satana dze agbagba be yeana wòadzudzɔ Mawu subɔsubɔ, abe alesi wòwɔ kple Hiob ene, hena Yesu hã dze nuvɔ̃wɔlae. (Yesaya 53:2-4; Yohanes 9:24) Amewo yɔe be ahatsunola kple nutsuɖula eye wogblɔ be “gbɔgbɔ vɔ̃ le eme.” (Mateo 11:18, 19; Yohanes 7:20; 8:48; 10:20) Wotso enu alakpatɔe be egblɔ busunya. (Mateo 9:2, 3; 26:63-66; Yohanes 10:33-36) Esia te ɖe Yesu dzi, elabena enyae be nusia he vlodoame va ye Fofo dzi. (Luka 22:41-44) Mlɔeba la, woklã Yesu ɖe ati ŋu abe nuvlowɔla si woƒo fi de ene. (Mateo 27:38-44) Yesu to nuteƒewɔwɔ me léle ɖe asi bliboe me do dzi geɖe le “nuvɔ̃wɔlawo ƒe ɖeklemiɖeɖe” te.—Hebritɔwo 12:2, 3.\n10. Aleke Satana tɔ ŋku amesiamina susɔeawo le egbeŋkekeawo me?\n10 Le egbeŋkekeawo me la, Satana lé fu Kristo yomedzela amesiaminawo ƒe ame susɔeawo hã nenema ke. Wogblɔ tso Satana ŋu be enye Kristo “nɔviwo nutsola, si nɔa wo nu tsom le Mawu ŋku me zã kple keli.” (Nyaɖeɖefia 12:9, 10) Tso esime wonya Satana le dziƒo ɖo ɖe anyigbanutowo me la, ele agbagba dzem ɖe edzi wu be yeagblẽ Kristo nɔviwo ŋu be wonye ame vɔ̃ɖi siwo mele be woanɔ ame dome o. (Korintotɔwo I, 4:13) Le dukɔ aɖewo me la, woyɔ wo ameŋugbegblẽtɔe be vivimeha vɔ̃ɖi, abe alesi ko woyɔ ƒe alafa gbãtɔ me Kristotɔwo ene. (Dɔwɔwɔwo 24:5, 14; 28:22) Abe alesi míegblɔe do ŋgɔ ene la, wotoa nyakpakpawo dzi gblẽa wo ŋu. Ke hã, “to bubu kple ŋukpe me, to ɖaseɖiɖi vɔ̃ kple ɖaseɖiɖi nyui me” la, Kristo nɔvi amesiaminawo dzea agbagba ɖokuibɔbɔtɔe be ‘yewoalé Mawu ƒe seawo me ɖe asi, ahaɖi ɖase tso Yesu ŋu,’ eye wo hati ‘alẽ bubuawo’ kpena ɖe wo ŋu le esia wɔwɔ me.—Korintotɔwo II, 6:8; Yohanes 10:16; Nyaɖeɖefia 12:17.\n11, 12. (a) Susu ka tae woate ŋu ado vlo Kristotɔwo ɣeaɖewoɣi ɖo? (b) Mɔ kawo nue Kristotɔ ate ŋu akpe fu madzemadzee le eƒe xɔse ta?\n11 Ele eme be menye “le dzɔdzɔenyenye ŋuti” ye vlodoame ɖesiaɖe si vaa Mawu subɔla ɖesiaɖe dzi la vana ɖo o. (Mateo 5:10) Kuxi aɖewo ate ŋu atso mía ŋutɔwo ƒe blibomademade gbɔ. Viɖe tɔxɛ aɖeke manɔ eŋu ne “woƒo [mí] le nuvɔ̃wɔwɔ ŋuti, eye [míedo] dzi kpee” o. Gake “[enye] amenuveve” le Yehowa ŋkume ne Kristotɔ aɖe “do dzi le xaxawo me, eye wòkpea fu madzɔmadzɔ le dzitsinya, si vɔ̃a Mawu la ta.” (Petro I, 2:19, 20) Nɔnɔme kawo mee esia ate ŋu adzɔ le?\n12 Wosẽ ŋuta le ame aɖewo ŋu le esi wogbe be yewomakpɔ gome le kunuwɔwɔ kɔnu siwo mesɔ ɖe Ŋɔŋlɔawo nu me o ta. (Mose V, 14:1) Wodzua sɔhɛ Ðasefowo enuenu le esi wowɔna ɖe Yehowa ƒe agbenyuinɔnɔ ƒe dzidzenuwo dzi ta. (Petro I, 4:4) Wotso Kristotɔ dzila aɖewo nu alakpatɔe be wonye “ɖekematsɔlemetɔwo” alo “ŋutasẽlawo” le esi womedi be woawɔ atike si me ʋu le na yewo viwo o ta. (Dɔwɔwɔwo 15:29) Kristotɔ aɖewo ƒe ƒometɔwo kple aƒelikawo lé fu wo le esi wova zu Yehowa subɔla ɖeɖe dzaa ko ta. (Mateo 10:34-37) Amesiawo katã le kpɔɖeŋu si nyagblɔɖilawo kple Yesu ŋutɔ ɖo le fukpekpe madzemadzee ŋu la srɔ̃m.—Mateo 5:11, 12; Yakobo 5:10; Petro I, 2:21.\nDzidodo le Vlodoame Te\n13. Nukae ate ŋu akpe ɖe mía ŋu be míanɔ tsitre le gbɔgbɔ me ne wole vlo dom mí vevie?\n13 Ne wole vlo dom mí vevie le míaƒe xɔse ta la, dzi ate ŋu aɖe le mía ƒo abe nyagblɔɖila Yeremya ene, eye míase le mía ɖokui me be míagate ŋu ayi edzi asubɔ Mawu o. (Yeremya 20:7-9) Nukae ate ŋu akpe ɖe mía ŋu míanɔ tsitre le gbɔgbɔ me? Dze agbagba nàkpɔ nuwo abe alesi Yehowa kpɔnɛ ene. Mebua amesiwo doa dzi nuteƒewɔwɔtɔe le tetekpɔ me la abe amesiwo ŋu nu gblẽ le ene o, ke boŋ abe aʋadziɖulawo ene. (Romatɔwo 8:37) Dze agbagba nàkpɔ amesiwo de Yehowa ƒe dziɖulanyenye dzi togbɔ be Abosam do ŋukpe wo le mɔ ɖesiaɖe nu hafi la le susu me ɖa—amewo abe Abel, Hiob, Yesu dada Maria, kple nuteƒewɔla bubu siwo nɔ anyi le blema, kpakple hati subɔla siwo li egbea ene. (Hebritɔwo 11:35-37; 12:1) De ŋugble le woƒe nuteƒewɔwɔ ŋu. Nuteƒewɔlawo ƒe ha gã ma le mía kpem be míawɔ ɖeka kpli yewo be míaxɔ teƒeɖoɖo si woɖo ɖi na amesiwo ɖu xexeame dzi to woƒe xɔse dzi la.—Yohanes I, 5:4.\n14. Aleke gbedodoɖa vevie ate ŋu ado ŋusẽ mí be míayi edzi awɔ nuteƒe?\n14 Ne ‘tamesusu ɖefunamewo va sɔ gbɔ ɖe mía dzi’ la, míate ŋu ado gbe ɖa vevie na Yehowa, eye afa kɔ na mí ahado ŋusẽ mí. (Psalmo 50:15; 94:19) Ana nunya si míehiã la mí be míado dzi le tetekpɔa me eye akpe ɖe mía ŋu míaƒe susu nanɔ nya vevi si fɔ ɖe te, si ku ɖe Yehowa ƒe dziɖulanyenye ŋu, si na woléa fu esubɔlawo dzodzro la ŋu. (Yakobo 1:5) Yehowa ate ŋu ana “Mawu ƒe ŋutifafa, si ƒo gɔmesesewo katã ta” la mí. (Filipitɔwo 4:6, 7) Susumekɔdzeanyi sia si Mawu nana la kpena ɖe mía ŋu míenɔa anyi kpoo heɖonɛ kplikpaa be míado dzi le amemiamia sesẽtɔ kekeake me, eye be míake ɖi alo avɔ̃ o. Yehowa ate ŋu ato eƒe gbɔgbɔa dzi ado ŋusẽ mí le nusianu si ŋu wòaɖe mɔ ɖo wòava mía dzi me.—Korintotɔwo I, 10:13.\n15. Nukae ate ŋu akpe ɖe mía ŋu be míagado dziku ne míele fu kpem o?\n15 Nukae ate ŋu akpe ɖe mía ŋu be míagado dziku ɖe amesiwo léa fu mí dzodzro la ŋu o? Ðo ŋku edzi be Satana kple eƒe gbɔgbɔ vɔ̃woe nye míaƒe futɔ gãtɔwo. (Efesotɔwo 6:12) Togbɔ be ame aɖewo ɖonɛ koŋ tia mía yome hã la, amesiwo tsia tre ɖe Mawu ƒe amewo ŋu la dometɔ geɖe wɔnɛ le manyamanya me alo ame bubuwoe ƒonɛ ɖe wo nu be woawɔe. (Daniel 6:5-17; Timoteo I, 1:12, 13) Yehowa di be mɔnukpɔkpɔ nasu “amewo katã” si be “woaxɔ” wo eye be “woava nyateƒe ƒe sidzedze la me.” (Timoteo I, 2:4) Le nyateƒe me la, ame aɖewo siwo tsi tre ɖe mía ŋu tsã la va zu mía nɔvi Kristotɔwo fifia le esi wolé ŋku ɖe míaƒe agbenɔnɔ si ŋu mokaka mele o ŋu ta. (Petro I, 2:12) Hekpe ɖe eŋu la, míate ŋu asrɔ̃ nane atso Yakob vi Yosef ƒe kpɔɖeŋua me. Togbɔ be Yosef tɔviwo na wòkpe fu vevie hã la, melé fu wo o. Nukatae? Elabena ede dzesii be Yehowa ƒe asi nɔ nyaa me, be etrɔ asi le nudzɔdzɔawo ŋu be wòawɔ Eƒe tameɖoɖo dzi. (Mose I, 45:4-8) Nenema kee Yehowa ate ŋu ana fu ɖesiaɖe si kpem míele madzemadze la nahe ŋutikɔkɔe vɛ na eƒe ŋkɔ.—Petro I, 4:16.\n16, 17. Nukatae mele be míatsi dzi akpa ɖe tsitretsiɖeŋulawo ƒe agbagbadzedze be yewoaxe mɔ ɖe gbeƒãɖeɖedɔa nu ŋu o?\n16 Mele be míatsi dzi akpa ne ɣeaɖewoɣi la, ewɔ abe tsitretsiɖeŋulawo le dzidzedze kpɔm le mɔxexe ɖe nyanyuia ƒe ŋgɔyiyi nu me ene o. Yehowa le dukɔwo ʋuʋum to xexeame katã ƒe ɖaseɖiɖidɔ si wɔm míele dzi fifia, eye nu nyoameŋuwo le vavam. (Xagai 2:7) Kristo Yesu, Alẽkplɔla Nyui la gblɔ be: “Nye alẽwo sea nye gbe, eye nye la menya wo, eye wodzea yonyeme; eye nye la mena agbe mavɔ wo, . . . eye ame aɖeke mele woamawo xɔ ge sesẽ le asinye o.” (Yohanes 10:27-29) Mawudɔla kɔkɔewo hã le gome kpɔm le gbɔgbɔmenuŋeŋe gã la me. (Mateo 13:39, 41; Nyaɖeɖefia 14:6, 7) Eyata eɖanye nukae tsitretsiɖeŋulawo gblɔ alo wɔ o, mate ŋu agblẽ Mawu ƒe tameɖoɖo me o.—Yesaya 54:17; Dɔwɔwɔwo 5:38, 39.\n17 Zi geɖe la, tsitretsiɖeŋulawo ƒe agbagbadzedzewo me tsonuwo ate ŋu adze woa ŋutɔwo dzi. Le Afrika ƒe nuto aɖe me la, wogblɔ alakpanya vɔ̃ɖi geɖe ɖe Yehowa Ðasefowo ŋu, eye nya siwo wogblɔ dometɔ aɖee nye be wonye Abosam subɔlawo. Le esia ta la, ɣesiaɣi si Ðasefoawo va Grace ƒeme la, eƒua du va bena ɖe eƒe xɔ godo vaseɖe esime wodzo hafi wòtrɔna vaa aƒea me. Gbeɖeka sɔleme si wòdena ƒe osɔfo lé míaƒe agbalẽwo dometɔ ɖeka ɖe asi hegblɔ na amesiwo katã va sɔlemea be woagaxlẽe o elabena ana woaɖe asi le woƒe xɔse ŋu. Esia na Grace di be yeanya nusi le agbalẽa me. Ɣebubuɣi si Ðasefoawo gava aƒea me la, le esi wòabe teƒe la, eɖo dze kpli wo eye wòxɔ agbalẽa ɖeka. Wodze Biblia-nusɔsrɔ̃ gɔme kplii eye wòxɔ nyɔnyrɔ le ƒe 1996 me. Fifia Grace zãa eƒe ɣeyiɣi tsɔ dia ame bubu siwo wogblẽ Yehowa Ðasefowo ŋu na la be yeakpe ɖe wo ŋu.\nDo Ŋusẽ Wò Xɔse Fifia\n18. Nukatae wòhiã be míado ŋusẽ míaƒe xɔse hafi tetekpɔ sesẽwo nado mo ɖa, eye aleke míawɔ esiae?\n18 Esi wònye Satana ate ŋu ana woalé fu mí dzodzro ɣesiaɣi ta la, ele vevie be míado ŋusẽ míaƒe xɔse fifia. Aleke míawɔ esiae? Le dukɔ aɖe si me wole Yehowa ƒe amewo yome tim le me la, nɔviawo ka nya ta be: “Nu ɖeka aɖe va ɖe dzesi vevie: Tenɔnɔ sesĩe menye kuxi na amesiwo si gbɔgbɔ me nɔnɔme nyuiwo le eye wokpɔa ŋudzedze deto ɖe Biblia me nyateƒea ŋu be woalé nuteƒewɔwɔ me ɖe asi le dodokpɔ ƒe ɣeyiɣiwo me o. Gake amesiwo daa kpekpewo ƒuna, medea gbeadzi edziedzi o eye womewɔa nuteƒe le nu suewo me esime wole ‘ɣeyiɣi nyuiwo’ me o la do kpo nu esi wodo wo kpɔ le ‘dzo’ me.” (Timoteo II, 4:2)Ne èkpɔe be ehiã be yeawɔ ŋgɔyiyi le go aɖewo me la, ke dze agbagba nàwɔe kaba.—Psalmo 119:60.\n19. Nukae dona tsoa Mawu subɔlawo ƒe nuteƒewɔwɔ ne wolé fu wo dzodzroe me?\n19 Alesi tadeagula vavãwo wɔa nuteƒe togbɔ be Satana lé fu wo vevie la nye kpeɖodzi ŋutɔŋutɔ be Yehowa ƒe dziɖulanyenye le se nu, edze, hele dzɔdzɔe. Woƒe nuteƒewɔwɔ doa dzidzɔ na Mawu ƒe dzi. Togbɔ be amewo ado vlo wo hã la, ‘ŋu mekpea’ amesi ƒe bubu ƒo dziƒo kple anyigba tɔ ta “le wo ŋuti be, woyɔe be woƒe Mawu o.” Le nyateƒe me la, woate ŋu agblɔe wòasɔ le nuteƒewɔla siawo ŋu be: “Xexeame [medze na wo] kura o.”—Hebritɔwo 11:16, 38.\n^ mm. 2 Le Ŋɔŋlɔawo me la, nya “fuléle” fia nu geɖe. Le go aɖewo me la, efia alesi womalɔ̃ ame aɖe fũ o ko. (Mose V, 21:15, 16) “Fuléle” agate ŋu afia nane malɔ̃malɔ̃ vevie gake menye kple susu be woagblẽ edome o, ke boŋ woadi be woaƒo asa nɛ le esi wònyɔa ŋu na ame ta. Gake nya “fuléle” ate ŋu afia ame ƒe nya gbɔ tsitsri vevie edziedzi si nana wowɔa nu vevi amea. Nyaa ƒe gɔmesese sia mee míadzro le nyati sia me.\n• Nukae le megbe na fuléle dzodzro si wohena vaa tadeagula vavãwo dzii?\n• Aleke Satana zãa vlodoame tsɔ dzea agbagba be yeagblẽ Yesu kple Hiob ƒe nuteƒewɔwɔ me?\n• Aleke Yehowa doa ŋusẽ mí be míanɔ tsitre sesĩe ne Satana lé fu mí?\nWokpɔ Nya la Ŋutɔŋutɔ Dze Sii\nYehowa Ðasefo siwo le Ukraine, afisi woɖo asi Fiaɖuƒegbeƒãɖeɖedɔa dzi le wòwu ƒe 50, dometɔ ɖeka gblɔ be: “Mele be míatsɔ alesi amewo wɔa nui ɖe mía ŋu ko atsɔ akpɔ nɔnɔme si me Yehowa Ðasefowo nɔ o. . . . Dɔ si wode asi na dziɖuɖumegãwo ko wɔmee wonɔ. Ne dziɖuɖu bubu va la, ekema dziɖuɖumegãwo megawɔa nuteƒe na amesi te wonɔ tsã o, gake nenema ko míawo ya míegakpɔtɔ nɔna. Míekpɔe dze sii be woɖe nusi gbɔ koŋ míaƒe xaxawo tsoe fia le Biblia me.\n“Míebu mía ɖokuiwo be míenye fɔmaɖila siwo amewo tena ɖe anyi ko o. Nusi kpe ɖe mía ŋu míedo dzie nye nya si fɔ ɖe te le Eden—nya si fɔ ɖe te ku ɖe Mawu ƒe dziɖuɖu ƒe dzedze ŋu—gɔmesese nyuie. . . . Míede nya aɖe si menye amegbetɔwo ƒe viɖe ŋu koe wòku ɖo o, ke ɖe xexeame katã ƒe Dziɖulagã hã ŋu la dzi. Míese nya siwo fɔ ɖe te la gɔme nyuie wu. Esia na ŋusẽ nɔ mía ŋu eye ekpe ɖe mía ŋu míelé nuteƒewɔwɔ me ɖe asi le nɔnɔme sesẽtɔwo kekeake gɔ̃ hã me.”\nVictor Popovych, amesi wolé le ƒe 1970 me\nAmekae nɔ megbe na vlo si wodo Yesu?\nHiob, Maria, kple Mawu subɔla siwo li egbea, abe Stanley Jones ene, de Yehowa ƒe dziɖulanyenye dzi\nƉoe Ɖe Amewo Ɖoe Ɖe Amewo Woléa Fu Wo Dzodzro\nw04 8/15 axa 12-17


Mɔ 6 Siwo Dzi Nàto Akpɔ Wò Lãmesẽ Ta\nNyɔ! | 2003-10-08\nGBE BUBU China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Gujarati Hiligaynon Hungarian Igbo Italian Korean Lithuanian Portuguese Romanian Russian Slovenian Swahili Ukrainian\nKuxi si Le Dukɔ Madeŋgɔwo Me\nEHIÃ be ame geɖe nadze agbagba vevie hafi ate ŋu anɔ dzadzɛ, vevietɔ le dukɔ siwo me tsi nyui kpɔkpɔ sesẽ eye dzadzɛnyenye gbɔ kpɔnuwo mebɔ ɖo o me. Ke hã viɖe geɖe le dzadzɛnyenye me léle ɖe asi me. Wobu akɔnta be nusiwo gbɔ ɖeviwo ƒe dɔléle kple ku tsona la ƒe afã kple edzivɔ nyea dɔlékui siwo gena ɖe woƒe lãme to asiƒoɖi dede nu me alo to nuɖuɖu alo tsi siwo me dɔlékuiwo le zazã me. Woate ŋu aƒo asa na dɔléle geɖe, vevietɔ mitsinyenye, to aɖaŋuɖoɖo siwo gbɔna tso Dukɔ Ƒoƒuawo ƒe Habɔbɔ si Kpɔa Ðeviwo ƒe Nya Gbɔ ƒe agbalẽ si nye Facts for Life me dzi wɔwɔ me.\n1 Nugodo kɔkɔ ɖe afisi sɔ\nDɔlékui geɖewo nɔa nugodo me. Ne dɔlékuiwo ge ɖe tsi kple nuɖuɖu me alo lé ɖe míaƒe asiwo, nuɖanuwo, alo kplɔ̃ siwo dzi míedaa nuɖuɖu ɖo ne míele nu ɖam alo nuɖukplɔ̃wo ŋu la, woate ŋu age ɖe míaƒe nu me míami eye woana míadze dɔ. Mɔ nyuitɔ kekeake si dzi míato axe mɔ na dɔlékui siawo enye be míakpɔ egbɔ be míekɔ nugodo ɖesiaɖe ɖe afisi sɔ. Ele be woade afɔdzi ɖe nugododeƒe alo ɖe agboti me. Kpɔ egbɔ be lãwo ƒe mi mele teƒe aɖeke si te ɖe wò aƒe ŋu, miaƒe toƒewo, alo afisiwo ɖeviwo fena le o.\nAfisi nudogodeƒe alo agboti mele o la, ɖi afɔdzi ɖe tome enumake. Ðo ŋku edzi be dɔlékuiwo nɔa afɔdzi ƒomeviwo katã me, wonɔa ɖeviwo gɔ̃ hã ƒe afɔdzi me. Ele be woalɔ ɖeviwo hã ƒe afɔdzi akɔ ɖe agboti me alo aɖi wo ɖe tome.\nNa agbotiwo me nanɔ dzadzɛ eye nàklɔ nugododeƒewo edziedzi. Tsyɔ nu agbotiwo nu ɣesiaɣi eye nàʋu pɔmpimetsi wòakplɔ afɔdzi dzoe le nudogodeƒedowo me.\n2 Klɔ asi\nEle be nàklɔ asi edziedzi. Adzalẽ alo dzofi tsɔtsɔ klɔ asii ɖea dɔlékuiwo le ame ƒe asiwo ŋu. Asia kpalakpala kple tsi ɖeɖeko mesɔ gbɔ o—ele be nàzã adzalẽ alo dzofi atsɔ aklɔ asi evea siaa nyuie.\nEle vevie be nàklɔ asi ne ètso afɔdzi gbɔ kple ne vidzĩ alo ɖevi de afɔdzi nètutu meƒime nɛ. Azɔ hã ne èka asi lãwo ŋu la, kpɔ egbɔ be yeklɔ asi hafi aka asi nuɖuɖu ŋu alo ana nuɖuɖu ɖeviwo.\nAsikɔklɔ kpɔa ame ta tso ŋɔvi siwo hea dɔléle vanɛ si me. Ŋɔvi siawo le sue ale gbegbe be nusuekpɔmɔ̃wo koe woate ŋu atsɔ akpɔ woe. Wonɔa afɔdzi kple aɖuɖɔ me, tsi ŋgɔ kple anyigba, kple nuɖuɖu mumu alo lã si womeɖa wòbi nyuie o me. Mɔ vevi si dzi nàto be ŋɔviwo nagage ɖe lã me na wò o enye be nàklɔ asi. Gakpe ɖe eŋu la, afɔkpa dodo ato teƒe siwo te ɖe agbotiwo ŋu ate ŋu akpɔ tawò be ŋɔ mato wò afɔ me age ɖe lã me na wò o.\nÐeviwo ƒoa asi ɖe nu me zi geɖe, eyata klɔ asi na wo edziedzi, vevietɔ le afɔdzidede megbe kple hafi woaɖu nu. Fia alesi woaklɔ asii la wo, eye nàfia wo be mele be woafe le agbotiwo gbɔ, nugododeƒewo, alo teƒe bubu siwo wodea afɔdzi ɖo o.\n3 Klɔ mo gbesiagbe\nBe nàƒo asa na ŋkudɔwo xɔxɔ la, le adzalẽ ɖe mo gbesiagbe. Ele be woale tsi ɖe mo na ɖeviwo hã. Mo ƒoɖi hea nudzodzoevi siwo ŋu dɔlékuiwo le. Dɔlékui siawo ate ŋu ana woaxɔ ŋkudɔwo alo agbã ŋku na ame gɔ̃ hã.\nLé ŋku ɖe viwò ƒe ŋku ŋu edziedzi. Tsi nɔa ŋku siwo dzi dɔléle mele o dzi eye wo dzi kɔna. Ne ɖevia ƒe ŋkuwo dzi ƒu kplakplakpla, biã, wɔ abi, alo tsi aɖe ƒomevi le dodom le edzi la, ele be lãmesẽdɔwɔla alo ɖɔkta nalé ŋku ɖe eŋu.\n4 Zã tsi nyui ɖeɖeko\nDɔléle meɖea fu na ƒomewo fũ o ne wozãa tsi nyui hekpɔa egbɔ be dɔlékuiwo megena ɖe eme o. Wò tsi ate ŋu anye tsi nyui ne etso pɔmpi si woléa be na nyuie alo vudo kple tsidzidzi siwo meƒo ɖi o me. Ta, tɔsisi, kple tsizɔ alo vudo siwo nu wometsyɔ nui o me tsi manɔ dzadzɛ tututu o, gake anyo woazã ne woɖae.\nEle be woatsyɔ nu vudowo nu. Ele be woaklɔ tɔkpo, ka, kple kplu siwo wotsɔna kua tsii la edziedzi ahada wo ɖe teƒe si le dzadzɛ, womada wo ɖe anyigba o. Mele be lãwo nɔƒe nagogo tsinono kple ƒomea nɔƒewo o. Mègazã nudzodzoewutikewo alo atike bubuwo le tsizazã gbɔ o.\nTsizɔ si le dzadzɛ mee wòle be tsi nanɔ le aƒea me eye woatsyɔ nu enu. Anyo ne wode pɔmpitsikunu tsizɔa ŋu. Ne womedee eŋu o la, ke ele be woazã tsikunu alo kplu si le dzadzɛ atsɔ aku tsii. Mele be woatsɔ asi ƒoɖi aku tsi nonoe gbeɖe o.\n5 Kpɔ nuɖuɖu ta tso dɔlékuiwo gbɔ\nDɔlékuiwo ate ŋu aku le nuɖuɖu me ne èɖae wòbi nyuie. Ele be woaɖa nuɖuɖu, vevietɔ ʋulã wòabi nyuie. Dɔlékuiwo dzina kabakaba le nuɖuɖu siwo le yɔyrɔe me. Eyata le nua ɖaɖa megbe teti ko la, ele be woaɖui, alesi wòanya wɔ. Ne ahiã be nàda nuɖuɖu ɖi wòanɔ anyi awu gaƒoƒo eve hafi aɖu la, kpɔ egbɔ be yedae ɖe nusi ana dzoxɔxɔ nanɔ eme alo nufamɔ̃ me. Azɔ hã ne ahiã be nàsusɔ nuɖuɖu ɖi agava ɖu ɣebubuɣi la, tsyɔ nu edzi. Esia kpɔa eta tso tagbatsuwo kple nudzodzoeviwo gbɔ. Hafi nàɖui la, gaɖoe dzo dzi ake.\nNotsi nye vidzĩ kple ɖeviwo ƒe nuɖuɖu nyuitɔ kekeake si le dedie wu. Lãwo ƒe notsi mumu si woɖa le dedie wu esi womeɖa o. Tsri nuɖuɖu kɔkɔ ɖe aŋetukpawo me na ɖeviwo be woaɖu, negbe ɖe nèklɔnɛ le tsi fiefie me ɣesiaɣi si nàzãe hafi. Zi geɖe la, dɔlékui siwo naa mitsinyedɔ nɔa aŋetukpa siwo me wodea nuɖuɖui na ɖeviwo me. No nana ɖeviwo alo nuɖuɖu nana wo le kɔpu siwo me le dzadzɛ me nyo wu.\nKlɔ atikutsetse kple amagbewo le tsi kɔkɔe me. Ewɔwɔ alea hiã ŋutɔ, vevietɔ ne woatsɔ mumua na ɖeviwo be woaɖu.\n6 Gbeɖuɖɔ meganɔ aƒea me o\nDɔlékuiwo nɔa tagbatsuwo, gbagbladzawo, alegeliwo, kple afiwo ŋu. Afisi gbeɖuɖɔwo lee lã siawo sɔa gbɔ ɖo. Ne gbeɖuɖɔwo kɔkɔ ƒe ɖoɖo aɖeke mele afisi nèle o la, ɖi gbeɖuɖɔ siwo miewɔna le aƒea me ɖe do me axe ke ɖe edzi alo akɔe ɖe do me ahatɔ dzoe gbesiagbe. Na wò aƒeme nanɔ dzadzɛ, gbeɖuɖɔ kple tsi gbegblẽwo naganɔ eme o.\nNe ètsɔ aɖaŋuɖoɖo siawo wɔ dɔe edziedzi la, eteƒe madidi o àkpɔe be wozu yeƒe gbesiagbenuwɔna. Wo ŋudɔwɔwɔ mesesẽ o eye mehiã ga geɖe o, gake woakpɔ mia kple wò ƒomea ƒe lãmesẽ ta.\nAfisi agboti alo nugododeƒe mele o la, ɖi afɔdzi ɖe tome enumake\nKlɔ asi edziedzi\nDɔléle meɖea fu na ƒomewo fũ o ne wozãa tsi nyui hekpɔa egbɔ be dɔlékuiwo megena ɖe eme o\nLe adzalẽ ɖe mo gbesiagbe\nNe ahiã be nàsusɔ nuɖuɖu ɖi agava ɖu ɣebubuɣi la, tsyɔ nu edzi\nEle be woaɖi gbeɖuɖɔ si wowɔna le aƒea me ɖe tome alo atɔ dzoe gbesiagbe\nKuxi Siwo me Tom Agbledelawo Le\nNukawoe Le Agbledede Me Kuxiwo Hem Vɛ?\nAgbledede Me Kuxiwo Nu Ayi\nLe Tuawo Ƒe Wowó Megbe\nÐe Wòle Be Maŋlɔ Nu ɖe Ŋutia?\nKadodo—Ele Vevie na Nu Gbagbe Vovovo Siwo Le Anyigba Dzi\nKadodo Siwo Yia Edzi le Míaƒe Xexeame\nKadodo Si Kplɔa Ame Yia Agbe Mee\nNuwɔna Manɔdzɔdzɔmenuwo—Ðe Mawu Da Asi Ðe Wo Dzia?


Dɔwɔwɔwo 17 | Biblia Le Internet Dzi | Xexe Yeye Gɔmeɖeɖe\nPaulo kple Sila le Tesalonika (1-9)\nPaulo kple Sila le Beroia (10-15)\nPaulo le Atene (16-22a)\nPaulo ƒe nuƒo le Areopago la (22b-34)\n17 Azɔ wozɔ mɔ to Amfipoli kple Apolonia, eye wova ɖo Tesalonika,+ afi si Yudatɔwo ƒe ƒuƒoƒe aɖe le. 2 Eya ta abe ale si Paulo wɔnɛ ene+ la, ege ɖe eme, eye wòdzro Ŋɔŋlɔawo me kpli wo sabat etɔ̃ sɔŋ;+ 3 eɖea nu me heyɔa nya tso ŋɔŋlɔawo me tsɔ ɖoa kpe edzi be ehiã be Kristo la nakpe fu,+ eye wòafɔ tso ame kukuwo dome,+ eye wògblɔna be: “Ame siae nye Kristo la, Yesu sia si ŋu nya gblɔm mele na mi.” 4 Eya ta wo dometɔ aɖewo va zu xɔsetɔwo, eye wowɔ ɖeka kple Paulo kpakple Sila.+ Nenema kee Helatɔ siwo vɔ̃a Mawu la ƒe ha gã aɖe kple nyɔnu bubume geɖewo hã va wɔ ɖeka kpli wo. 5 Ke esi Yudatɔwo ʋã ŋu+ ta la, woƒo ablɔ me ŋutsu vlo dɔaɖekemawɔlawo nu ƒu, eye woɖo gbevuha aɖe hede zitɔtɔ dua me. Wodze Yason ƒe aƒe dzi kple susu be yewoakplɔ Paulo kple Sila ade asi na gbevuha la. 6 Esi womekpɔ wo o la, wohe Yason kple nɔvi aɖewo yi dua me dziɖulawo gbɔ, eye wole ɣli dom be: “Ame siawo, siwo de zi anyigba la dzi nɔlawo katã me la, va ɖo afi sia hã,+ 7 eye Yason ya xɔ wo ɖe eƒe aƒe me. Ame siawo katã le tsitre tsim ɖe Kaisaro ƒe sewo ŋu esi wole gbɔgblɔm be fia bubu aɖe li, si nye Yesu.”+ 8 Esi wose nya siawo la, vɔvɔ̃ ɖo ameha la kple dua me dziɖulawo; 9 eye esi woxɔ megbedaga si hiã le Yason kple ame bubuawo si vɔ la, woɖe asi le wo ŋu wodzo. 10 Enumake nɔviawo ɖo Paulo kple Sila ɖe Beroia le zã me. Esi wova ɖo la, woyi Yudatɔwo ƒe ƒuƒoƒe la. 11 Ke ame siawo ɖɔ ʋu wu ame siwo le Tesalonika, elabena woxɔ nya la kple dzi faa, eye wonɔa Ŋɔŋlɔawo me dzrom tsitotsito gbe sia gbe be yewoakpɔ ɖa be nya siawo le eme hã. 12 Eya ta wo dometɔ geɖewo zu xɔsetɔwo. Nenema kee Hela nyɔnu bubumewo kple ŋutsu geɖewo hã va zu xɔsetɔwo. 13 Ke esi Yudatɔ siwo le Tesalonika la se be Paulo le gbeƒã ɖem Mawu ƒe nya le Beroia hã la, wova afi ma be yewoade adã tame na ameawo ahade zi wo me.+ 14 Enumake nɔviawo na Paulo dzo yi ƒu gome,+ ke Sila kple Timoteo ya tsi afi ma. 15 Ame siwo kplɔ Paulo ɖo ɖa la kplɔe va ɖo keke Atene ke, eye hafi woadzo la, Paulo de gbe asi na wo be woagblɔ na Sila kple Timoteo+ be woava ye gbɔ kaba. 16 Esi Paulo nɔ wo lalam le Atene la, ekpɔ be dua me yɔ fũu kple legbawo, eye esia te ɖe eƒe gbɔgbɔ dzi. 17 Eya ta edzroa nu me kple Yudatɔwo kpakple ame siwo vɔ̃a Mawu le ƒuƒoƒe la, kple ame siwo wòdoa goe le asi me gbe sia gbe. 18 Ke xexemenunyala siwo woyɔna be Epikurotɔwo kple Stoatɔwo dometɔ aɖewo va he glãka kplii, eye wo dometɔ aɖewo gblɔ be: “Nya kae nu kpoloe ƒola sia di be yeagblɔ?” Bubuawo be: “Ewɔ abe dutamawuwo ŋuti gbeƒãɖela aɖee wònye ene.” Elabena ele Yesu kple tsitretsitsi ŋuti nya nyui la gblɔm.+ 19 Eya ta wokplɔe yi Areopago la, eye wogblɔ be: “Àte ŋu ana míanya nu si nufiafia yeye sia si ŋu nya gblɔm nèle la nyea? 20 Elabena èle nu siwo míaƒe towo mese kpɔ o la gblɔm, eye míedi be míanya nu si tututu nu siawo fia.” 21 Le nyateƒe me la, Atenetɔwo kple amedzro siwo le afi ma la mezãa woƒe vovoɣiwo ɖe naneke ŋu o, negbe be woanɔ nya yeyewo gblɔm alo anɔ wo sem ko. 22 Azɔ Paulo tsi tsitre ɖe Areopago+ la titina, eye wògblɔ be: “Atenetɔwo, mekpɔe be le nu sia nu me la, edze abe mievɔ̃a mawuwo ŋutɔ wu ame bubuwo ene.+ 23 Le kpɔɖeŋu me, esi mele tsa ɖim hele ŋku lém ɖe nu siwo miesubɔna ŋu nyuie la, mekpɔ vɔsamlekpui aɖe hã si ŋu woŋlɔ ɖo be, ‘Mawu Si Womenya O La Tɔe.’ Eya ta nu si mienya o, evɔ miehele esubɔm la, eya ŋu nya gblɔm mele na mi. 24 Mawu si wɔ xexea kple nu siwo katã le eme, eya, si nye dziƒo kple anyigba ƒe Aƒetɔ la,+ menɔa gbedoxɔ siwo wotsɔ asi wɔe la me o;+ 25 eye menye ame ƒe asiwo hãe woatsɔ awɔ nane nɛ, abe ɖe nane le ehiãm ene o,+ elabena eya ŋutɔe naa agbe kple agbegbɔgbɔ+ kpakple nuwo katã ame sia ame. 26 Eye wòna dukɔ sia dukɔ dzɔ tso ame ɖeka me,+ be woanɔ anyigba blibo la dzi,+ eye wòɖo ɣeyiɣiwo kple liƒowo ɖi na amegbetɔwo nɔƒewo,+ 27 be woadi Mawu, ne ɖe woatsa asi adii kura gɔ̃ hã, ne woake ɖe eŋu vavã,+ togbɔ be le nyateƒe me la, mele adzɔge tso mía dometɔ aɖeke gbɔ hafi o. 28 Elabena eyae na míele agbe, eye míeʋãna, eye míeli, abe ale si miaƒe hakpanyaŋlɔla aɖewo gɔ̃ hã gblɔe ene be, ‘Elabena viawoe* míawo hã míenye.’ 29 “Eya ta esi míenye Mawu ƒe viwo*+ ta la, mele be míasusu be Mawu le abe sika alo klosalo alo kpe ene o, eye mele abe nane si ƒe nɔnɔme amegbetɔ wɔ aɖaŋutɔe la ene o.+ 30 Nyateƒee, Mawu ŋe aɖaba ƒu ɣeyiɣi siwo me amegbetɔwo wɔ nu le manyamanya me+ la dzi; ke azɔ la, ele gbɔgblɔm na amewo katã le afi sia afi be woatrɔ dzi me. 31 Elabena eɖo ŋkeke aɖe ɖi, si dzi wòɖo tame be yeadrɔ̃ ʋɔnu+ anyigbadzinɔlawo katã le dzɔdzɔenyenye me to ŋutsu aɖe si wòɖo la dzi, eye wòna eŋuti kpeɖodzi amewo katã esi wòfɔe ɖe tsitre tso ame kukuwo dome.”+ 32 Ke esi wose tsitretsitsi tso ame kukuwo dome ŋu nya la, wo dometɔ aɖewo de asi fewuɖuɖu me,+ ke bubuwo gblɔ be: “Míagase nya sia tso gbɔwò ɣebubuɣi.” 33 Eya ta Paulo dzo le wo gbɔ, 34 ke ame aɖewo va wɔ ɖeka kplii, eye wozu xɔsetɔwo. Ame siawo dometɔ aɖewoe nye Dionisio, si nye ʋɔnudrɔ̃la le Areopago ʋɔnudrɔ̃ƒea, kple nyɔnu aɖe si ŋkɔe nye Damaris, kpakple ame bubu aɖewo.\n^ Alo, “eƒe dzidzimeviwo.”


GBE BUBU Armenian (West) Bicol Brazil Tokunɔgbe Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Romanian Russia Tokunɔgbe Sepedi Setswana Shona Silozi Slovak Slovenian Swahili Tsonga Turkish Ukrainian Urdu\nNYAGBLƆÐILA Yeremya kpɔ ʋɔnudrɔ̃gbedeasi siwo wònɔ gbɔgblɔm hena ƒe 40 sɔŋ la me vava teƒe. Alekee nyagblɔɖilaa se le eɖokui me esime eya ŋutɔ kpɔ eteƒe wotsrɔ̃ du si wòlɔ̃na vevie la? Helagbe me Septuagint (Septante) la gblɔ le Konyifahawo ƒe agbalẽa ƒe ŋgɔdonya me be: “Yeremya bɔbɔ nɔ anyi fa avi hegblɔ konyifaha sia me nyawo tsɔ fa konyi le Yerusalem ta.” Konyifahawo ƒe agbalẽa, si woŋlɔ le ƒe 607 D.M.Ŋ. me, esime ɣleti 18 ƒe toɖeɖe ɖe Yerusalem ŋu kple dzotɔtɔe ƒe nudzɔdzɔwo kpɔtɔ nɔ susume na nyagblɔɖilaa nyuie la, ɖe ale si Yeremya xa nu vevie le dzi me la fia le mɔ wɔdɔɖeamedzi aɖe nu. (Yeremya 52:3-5, 12-14) Wometsɔ nyagbe siwo de dzi gbɔ na ame hewɔ nublanui la xa nu le du aɖeke ŋu wòde esia nu le ŋutinya me kpɔ o.\nKonyifahawo ƒe agbalẽa nye hakpanya atɔ̃. Konyifanyawoe le gbãtɔ eneawo me; atɔ̃lia nye kokoƒoƒo, alo gbedodoɖa. Hadzidzi ene gbãtɔawo nye esiwo ƒe nyagbewo le ɖoɖo tɔxɛ aɖe nu. Kpukpui ɖe sia ɖe dze egɔme kple Hebrigbe me alfabetaŋɔŋlɔdzesi 22 la dometɔ ɖeka, eye wokplɔ wo nɔewo ɖo le alfabetaawo ƒe ɖoɖo nu. Togbɔ be kpukpui 22 ye le hadzidzi atɔ̃lia me hesɔ kple Hebrigbe me alfabetaŋɔŋlɔdzesiawo ƒe xexlẽme hã la, womeɖo wo ɖe alfabetaawo ƒe ɖoɖo nu o.—Konyifahawo 5:1.\n“NYE ŊKUWO FA AÐATSI WÒTI KƆ NA WO”\n“Ao, du, si ame yɔ, tsi akogo! Du gã le dukɔwo dome zu ahosi; duwo ƒe fia zu yakadɔwɔla.” Aleae nyagblɔɖila Yeremya dze konyifafa ɖe Yerusalem ŋu gɔmee. Esime nyagblɔɖilaa nɔ nu si he afɔku sia vɛ me ɖem la, egblɔ be: “Yehowa ye do hiã nɛ le eƒe vodada sɔgbɔawo ta.”—Konyifahawo 1:1, 5.\nYerusalem si ŋu woƒo nu tso abe ahosi si gbɔ srɔ̃a kple viawo ku le ene la bia be: ‘Ðe veve aɖe de vevesese, si va dzinye nu mahã?’ Edo gbe ɖa na Mawu ku ɖe eƒe futɔwo ŋu be: “Woƒe nu vɔ̃ɖi wɔwɔwo katã neva ŋkuwò me, eye nàwɔ na wo, abe alesi nèwɔm le nye vodadawo katã ta ene; elabena nye hũɖeɖewo sɔ gbɔ, eye nye dzi le nu xam.”—Konyifahawo 1:12, 22.\nYeremya lé blanui vevie hegblɔ be: “[Yehowa ŋe] dzowo katã na Israel le eƒe dɔmedzoe heliheli me; ehe eƒe nuɖusi ɖe megbe le futɔ nu, eye wòdo dzo ɖe Yakob wòbi nu godoo va kpe.” Nyagblɔɖilaa fa konyi tsɔ ɖe eƒe nuxaxa vevie la fia be: “Nye ŋkuwo fa aɖatsi wòti kɔ na wo, nye dɔkaviwo ʋu dzo hẽ, eye nye aklã wó ɖe dɔ me nam.” Ame siwo va tsoa eme yina kura gɔ̃ hã ƒe nu ku ale gbegbe wogblɔna be: “Du, si ŋu wogblɔ le be, enye nyonyowo seƒe kple anyigba blibo la ƒe dzidzɔ la, enye esia?”—Konyifahawo 2:3, 11, 15.\n1:15—Alekee Yehowa “fiã wein na Yuda-ɖetugbi” la? Esime Babilontɔwo tsrɔ̃ du sia si wotsɔ sɔ kple ɖetugbui nɔaƒe la, wokɔ ʋu gbogbo aɖewo ŋutɔ ɖi, si wotsɔ sɔ kple wein tsetsewo fiafiã le weinfiãnu me. Esi wònye Yehowae gblɔ nya sia ɖi, eye wòna wòva eme ta la, woate ŋu agblɔ be eyae ‘fiã wein la.’\n2:1—Alekee ‘woxlã Israel ƒe atsyɔ̃ ɖe anyi tso dziƒoe’? Esi wònye be ‘dziƒo kɔ boo wu anyigba’ ta la, wogblɔna le nu siwo le ɖoƒe kɔkɔ siwo wobɔbɔ ɖe anyi la ŋu le kpɔɖeŋunyagbɔgblɔ nu be ‘woxlã wo ɖe anyi tso dziƒo.’ Wotsɔ “Israel ƒe atsyɔ̃,” si nye ŋutikɔkɔe kple ŋusẽ si nɔ esi esime Yehowa ƒe yayra nɔ edzi la, xlã ɖe anyi esime wotsrɔ̃ Yerusalem eye Yuda zu aƒedo.—Yesaya 55:9.\n2:1, 6—Nu kae nye Yehowa ƒe “afɔɖodzinu” kple eƒe “kpɔ” alo “agbadɔ,” (NW) la? Hakpalaa dzi ha be: “Mina míayi enɔƒe, eye míade ta agu ɖe eƒe afɔɖodzinu ŋgɔ.” (Psalmo 132:7) Eya ta, “afɔɖodzinu” si wozã le Konyifahawo 2:1 la tsi tre ɖi na Yehowa ƒe tadeaguƒe, alo eƒe gbedoxɔ. Babilontɔwo ‘tɔ dzo Yehowa ƒe aƒe’ la abe kpɔ dzro aɖe koe wònye le abɔ ŋu, alo abe agbadɔ dzro aɖe koe wònye le abɔ me ene.—Yeremya 52:12, 13.\n2:17—Nu kae nye Yehowa ƒe “nya” si wowɔnɛ le afi sia si dzi wòwɔ ɖo ku ɖe Yerusalem ŋu? Anɔ eme be nya si wowɔnɛ le afi sia la ku ɖe Mose III, 26:17 me nyawo ŋu, afi si gblɔ be: “Maɖe ŋku atɔ mi, miaƒe futɔwo asi mi, eye miaƒe adikãtɔwo aɖu mia dzi, eye ne ame aɖeke mele mia nyãm o hã, miade afɔ du me.”\n1:1-9. Yerusalem fa avi le zã me hehehe, eye aɖatsiwo tsi alɔgo dzi nɛ. Eƒe agbowo katã tsi ƒuƒlu, eye eƒe nunɔlawo le hũ ɖem. Eƒe ɖetugbuiwo le ŋeŋem eye eya ŋutɔ le veve sem. Nu ka tae? Elabena Yerusalem wɔ nu vɔ̃. Eƒe ɖiƒoƒo le eƒe avɔ toga. Nu vɔ̃ wɔwɔ mehea dzidzɔ vɛ o, ke boŋ aɖatsiwo, hũɖeɖe, nuxaxa, kple vevesese sɔŋ koe wòhena vɛ.\n1:18. Yehowa tɔ dzɔna ɣesiaɣi si wòhe to na nu vɔ̃ wɔlawo.\n2:20. Woxlɔ̃ nu Israel viwo be ne womeɖo to Yehowa ƒe gbe o la, fiƒode siwo dome ‘woa ŋutɔwo ƒe viŋutsu kple wo vinyɔnu ƒe lã ɖuɖu’ hã anɔ la ava wo dzi. (Mose V, 28:15, 45, 53) Bometsitsi ka gbegbee nye esi wòanye be ame natiae be yeagbe toɖoɖo Mawu!\n‘MEGAÐE TO ÐA NÀGBE AKƆFAFA NAM O’\nWoƒo nu tso Israel dukɔa ŋu le Konyifahawo ta 3 lia me abe “ŋutsu” ene. Togbɔ be ŋutsu sia do go nɔnɔme sesẽ geɖewo hã la, edzi ha be: “Yehowa ƒe dɔme nyo ɖe amesi le dzi ɖom ɖe eŋu, kple luʋɔ, si le edim la ŋu.” Egblɔ na Mawu vavã la le gbedodoɖa me be: ‘Se nye ɣli, megaɖe wò to ɖa le nye kokoƒoƒo ŋu nagbe akɔfafa nam o.’ Esi wònɔ Yehowa biam be wòawɔ nane tso yeƒe futɔwo ƒe vlodoamea ŋu la, egblɔ be: “Yehowa, ɖo eteƒe na wo le woƒe asinudɔwɔwɔwo nu.”—Konyifahawo 3:1, 25, 56, 64.\nYeremya ɖe ale si gbegbe wòse le eɖokui me ku ɖe toɖeɖe ɖe Yerusalem ŋu hena ɣleti 18 sɔŋ me tsonu gbegblẽawo ŋu la gblɔ esime wòfa konyi be: “Nye dukɔ ƒe nyɔnuvi ƒe vodadawo [ŋuti tohehe] sɔ gbɔ wu Sodom, si wotrɔ bu anyi le aɖabaƒoƒo ɖeka me, eye ame aɖeke mekpe asi ɖe eŋu o la ƒe nuvɔ̃wo [ŋuti tohehe].” Yeremya gblɔ kpee be: “Amesiwo tsi yi nu tɔ nyo wu amesiwo tsi dɔwuame si me tɔ, nu ti kɔ na wo, eye woku, le esi agblemenu le hiahiãm ta.”—Konyifahawo 4:6, 9.\nWoŋlɔ hakpanya atɔ̃lia me nyawo abe Yerusalem nɔlawoe le nu ƒom ene. Wogblɔ be: “Yehowa, ɖo ŋu nusi dzɔ ɖe mía dzi la; ɖo ŋku anyi nàkpɔ míaƒe ŋukpe ɖa!” Esi wonɔ nu ƒom tso woƒe fukpekpewo ŋu la, woƒo koko be: “Yehowa, èli tegbee, eye wò fiazikpui nɔa dzidzimewo katã me. Yehowa, trɔ mí ɖe ŋuwò, ne míatrɔ; wɔ míaƒe ŋkekewo yeye abe tsã ene.”—Konyifahawo 5:1, 19, 21.\n3:16—Nu kae nyagbɔgblɔ si nye: “Ena ahliha ŋe aɖu nam” fia? Numekugbalẽ aɖe gblɔ be: “Esime Yudatɔwo nɔ mɔ dzi yina ɖe aboyo me la, eva hiã be woaku do amè woƒe abolowo le eme, si wɔe be kpekuiwo tsia aboloawo me.” Abolo siawo ɖuɖu ate ŋu ana ame ƒe aɖu naka.\n4:3, 10—Nu ka tae Yeremya tsɔ “[eƒe] dukɔ ƒe nyɔnuvi” sɔ kple “golo le gbe dzi”? Hiob 39:16 gblɔ tso golo ŋu be “esẽa ŋuta le viawo ŋu, abe menye etɔ wonye o ene.” Le kpɔɖeŋu me, ne golonɔ nya ƒo vi vɔ ko la, egblẽa via ɖe golotsua ƒe dzikpɔkpɔ te hekplɔa golonɔ bubuwo ɖo wonɔa tsatsam. Ke nu kae dzɔna ne afɔku aɖe do mo ɖa? Golotsua kple golonɔa siaa gblẽa wo via ɖi hesina dzona. Esime Babilontɔwo va ɖe to ɖe Yerusalem ŋu la, dɔ to le dua me vevie ale gbegbe be vinɔ, siwo wòle na be woase veve ɖe wo viwo nu la va sẽ ŋuta le wo ŋu, abe ale si golo si le gbe dzi wɔnae ene. Esia to vovo sãa tso ale si amegãxiwo ya kpɔa wo viwo ƒe ŋutilãmenuhiahiãwo gbɔe la gbɔ.\n5:7—Ðe Yehowa biaa akɔnta tso amewo si ɖe wo fofowo ƒe vodadawo ta? Ao, Yehowa mehea to na amewo tẽ ɖe wo tɔgbuiwo ƒe nu vɔ̃wo ta o. Biblia gblɔ be: “Mía dometɔ ɖesiaɖe abu akɔnta le ye ŋutɔ ɖokui ŋuti na Mawu.” (Romatɔwo 14:12) Ke hã, vodadawo me tsonu gbegblẽwo ate ŋu anɔ anyi ɣeyiɣi didi ahava gblẽ nu le dzidzimeviwo ŋu. Le kpɔɖeŋu me, blema Israel viwo ƒe trɔ̃subɔsubɔ na wòva sesẽ na Israel vi wɔnuteƒe siwo va nɔ anyi emegbe kura gɔ̃ hã be woalé nudzɔdzɔewɔwɔ me ɖe asi.—Mose II, 20:5.\n3:8, 43, 44. Esime afɔkua dzɔ ɖe Yerusalem dzi la, Yehowa gbe ɣli siwo dom dua me tɔwo nɔ hena kpekpeɖeŋu la sese. Nu ka tae? Elabena dukɔa gbe toɖoɖo hegbe dzimetɔtrɔ hã. Ne míedi be Yehowa nase míaƒe gbedodoɖawo la, ele be míaɖo to eyama.—Lododowo 28:9.\n3:20. Yehowa, ame si “ɖo kpo ɖe anyigba blibo la dzi” la le ɖoƒe aɖe si kɔkɔ ale gbegbe be ebɔbɔa eɖokui ɖe anyi hafi ‘kpɔa dziƒo kple anyigba.’ (Psalmo 83:19; 113:6) Ke hã, Yeremya nya nyuie be Ŋusẽkatãtɔ la lɔ̃na faa be yeabɔbɔ ye ɖokui, si fia be ewɔa eɖokui abe ɖe wòle tasɔsɔ me kple esubɔlawo ene be yeade dzi ƒo na wo. Aleke gbegbee dzi dzɔa míi enye esi be menye ɖeko Mawu vavã la nye ŋusẽwo katã tɔ kple nunyala gãtɔ kekeake ko o, ke boŋ be ebɔbɔa eɖokui hã!\n3:21-26, 28-33. Alekee míate ŋu awɔ ado dzi le fukpekpe sesẽtɔwo kekeake gɔ̃ hã me? Yeremya gblɔe na mí. Mele be míaŋlɔ be akpɔ gbeɖe be Yehowa ƒe amenuveve nuwɔnawo kple nublanuikpɔkpɔ sɔ gbɔ ŋutɔ o. Ele be wòanɔ susume na mí be agbe si míele ɖeɖe dzaa hã nye nu si ta mele be mɔkpɔkpɔ nabu ɖe mí o, eye ehiã be míagbɔ dzi ɖi anɔ anyi kpo, nyatoƒoetoto manɔmee, anɔ Yehowa ƒe xɔname sinu kpɔm. Tsɔ kpe ɖe eŋu la, ele be ‘míatsɔ míaƒe nu aƒo ɖe ke me,’ si fia be míalɔ̃ ato nɔnɔme sesẽwo me ɖokuibɔbɔtɔe, elabena míenyae be susu nyui aɖewo tae Mawu ɖea mɔ ɖe wo ŋu ɖo.\n3:27. Tenɔnɔ ɖe xɔse ƒe dodokpɔ siwo vaa ame dzi le sɔhɛmenɔɣi nu ate ŋu abia dzidodo le nɔnɔme sesẽwo kple fewuɖuɖuwo me. Gake “enyo na ŋutsu be, wòatsɔ kɔkuti le eƒe ɖevime.” Nu ka tae? Elabena fukpekpe ƒe kɔkuti tsɔtsɔ le sɔhɛmenɔɣi kpena ɖe ame ŋu wòva sua te hena akɔkpekpe kple nɔnɔme sesẽ siwo ava edzi le eƒe tsitsime.\n3:39-42. Nunya manɔ eme be míanɔ “nu xam” nyatoƒoetototɔe ne míele nu vɔ̃ siwo míewɔ ƒe fu kpem o. Le esi teƒe be míanɔ nu xam ɖe nu gbegblẽ siwo míewɔ me tsonuwo ŋuti la, ele be “míado míaƒe zɔzɔme akpɔ, míadzro eme akpɔ, eye míatrɔ ɖe Yehowa ŋu!” Nunya le eme be míatrɔ dzi me ahaɖɔ míaƒe zɔzɔme ɖo.\nNa Yehowa Nanye Wò Ŋuɖoɖeŋutɔ\nKonyifahawo ƒe agbalẽa ɖe ale si Yehowa se le eɖokui me ɖe Yerusalem kple Yuda nyigbaa ŋu le esime Babilontɔwo va tɔ dzo dua hena wòzu aƒedo megbe la fia. Agbalẽa me nya siwo ɖee fia be dukɔa lɔ̃ ɖe eƒe nu vɔ̃wo dzi la na wòdze ƒãa be dukɔa ƒe vodadawo tae Yehowa ɖe mɔ afɔku sia dzɔ ɖe wo dzi ɖo. Nya siwo ɖe mɔkpɔkpɔ na Yehowa kple didi be yewoaɖɔ yewoƒe zɔzɔme ɖo ahawɔ nu dzɔdzɔe fia la hã le agbalẽ sia me hakpanya siwo tso gbɔgbɔ me la me. Togbɔ be menye nenemae Yeremya ŋɔli me tɔ akpa gãtɔ se le wo ɖokui me o hã la, nenemae Yeremya ŋutɔ kple ame susɔe siwo trɔ dzi me la ya se le wo ɖokui me.\nNufiame vevi eve aɖewo le ale si Yehowa wɔ nu ɖe nɔnɔme si me Yerusalem nɔ ŋu, abe ale si wòdze le Konyifahawo ƒe agbalẽa me ene la, me na mí. Gbã la, Yerusalem tsɔtsrɔ̃ kple Yuda ƒe aƒedozuzu fia toɖoɖo Yehowa ƒe vevienyenye mí, eye wònye nuxlɔ̃ame hã na mí be míagagbe Mawu ƒe lɔlɔ̃nu wɔwɔ o. (Korintotɔwo I, 10:11) Nufiame evelia ku ɖe kpɔɖeŋu si Yeremya ɖo la ŋu. (Romatɔwo 15:4) Le nɔnɔme si dze abe ɖe mɔkpɔkpɔ aɖeke megali o ene me gɔ̃ hã la, nyagblɔɖila sia si xa nu vevie la ɖo ŋu ɖe Yehowa ŋu hena ɖeɖekpɔkpɔ. Aleke gbegbe wòle vevie nye esi be míaɖo ŋu ɖe Yehowa kple eƒe Nya la ŋu bliboe ahana wòanye míaƒe ŋuɖoɖeŋutɔ!—Hebritɔwo 4:12.\nNyagblɔɖila Yeremya kpɔ ʋɔnudrɔ̃gbedeasia si wògblɔ la me vava teƒe\nWodo Ðasefo Koreatɔ siawo ƒe xɔse kpɔ le esi wonye Kristotɔ siwo medea akpa aɖeke dzi o ta